ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΒ**΄**

Παρασκευή 6 Ιουνίου 2025

Αθήνα, σήμερα στις 6 Ιουνίου 2025, ημέρα Παρασκευή και ώρα 10.18΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. ΒΑΣΙΛΕΙΟΣ ΒΙΛΙΑΡΔΟΣ.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 5-6-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΛΑ΄ συνεδριάσεώς του, της Πέμπτης 5 Ιουνίου 2025, σε ό,τι αφορά την ψήφιση στο σύνολο των σχεδίων νόμων: 1) «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης του Βασιλείου της Σαουδικής Αραβίας για τη συνεργασία στον τομέα του αθλητισμού». 2) «Κύρωση του Πρωτοκόλλου Αθλητικής Συνεργασίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Τουρκίας».)

Πριν ξεκινήσουμε έχω να κάνω δύο ανακοινώσεις στο Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι με το υπ’ αρ. 3687 από 5-6-2025 έγγραφό τους προς την Ειδική Γραμματεία του Προέδρου της Βουλής, οι Ανεξάρτητοι Βουλευτές κ.κ. Αλέξανδρος Αυλωνίτης, Κυριακή Μάλαμα, Γιώτα Πούλου, Θεοδώρα Τζάκρη, Μιχαήλ Χουρδάκης και Ραλλία Χρηστίδου, μας γνωστοποιούν ότι αποσύρουν τις υπογραφές τους από την υπ’ αριθμ. 3554 από 4-6-2025 κατατεθείσα πρόταση του Προέδρου της Κοινοβουλευτικής Ομάδας «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ», κ. Σωκράτη Φάμελλου και είκοσι πέντε (25) Βουλευτών της Κοινοβουλευτικής του Ομάδας, καθώς και επτά (7) Ανεξαρτήτων Βουλευτών, για τη σύσταση Ειδικής Κοινοβουλευτικής Επιτροπής για τη διενέργεια προκαταρκτικής εξέτασης, κατά α) του Πρωθυπουργού κ. Κυριάκου Μητσοτάκη, β) του πρώην Υπουργού Υποδομών και Μεταφορών κ. Κωνσταντίνου Καραμανλή, γ) των πρώην Υφυπουργών Υποδομών και Μεταφορών κ.κ. Ιωάννη Κεφαλογιάννη, Γεωργίου Καραγιάννη και Μιχάλη Παπαδόπουλου και δ) του πρώην Υπουργού Υποδομών και Μεταφορών κ. Χρήστου Σπίρτζη, σύμφωνα με τις διατάξεις των άρθρων 86 παράγραφος 3 του Συντάγματος, 153 επ. του Κανονισμού της Βουλής και 5 του ν.3126/2003: «Ποινική Ευθύνη των Υπουργών», όπως ισχύουν, για τη διερεύνηση τυχόν αδικημάτων που έχουν τελεστεί κατά την άσκηση των καθηκόντων τους, σύμφωνα με τα διαλαμβανόμενα στην πρόταση.

Η ως άνω πρόταση ανακοινώθηκε στην Ολομέλεια της Βουλής, κατά τη συνεδρίασή της στις 5-6-2025, κατόπιν, όμως, της έγγραφης απόσυρσης των υπογραφών των ως άνω έξι (6) Βουλευτών δεν πληροί τις προϋποθέσεις, όπως αυτές αναφέρονται στο άρθρο 154 παράγραφος 2 του Κανονισμού της Βουλής.

Η σχετική έγγραφη δήλωση θα καταχωριστεί στα Πρακτικά της σημερινής συνεδρίασης.

(Η προαναφερθείσα δήλωση καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, έχω την τιμή να ανακοινώσω στο Σώμα την υπ’ αριθμ. 3703 από 5-6-2025 πρόταση που κατέθεσαν ο Πρόεδρος της Κοινοβουλευτικής Ομάδας «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ» κ. Κυριάκος Βελόπουλος και δέκα (10) Βουλευτές της Κοινοβουλευτικής του Ομάδας, ο Πρόεδρος της Κοινοβουλευτικής Ομάδας «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”» κ. Δημήτριος Νατσιός και οκτώ (8) Βουλευτές της Κοινοβουλευτικής του Ομάδας, η Πρόεδρος της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ» κυρία Ζωή Κωνσταντοπούλου και πέντε (5) Βουλευτές της Κοινοβουλευτικής της Ομάδας, καθώς και έξι (6) Ανεξάρτητοι Βουλευτές, για τη σύσταση Ειδικής Κοινοβουλευτικής Επιτροπής για τη διενέργεια προκαταρκτικής εξέτασης κατά: 1) του κ. Κυριάκου Μητσοτάκη, Πρωθυπουργού, 2) του κ. Κωνσταντίνου Αχ. Καραμανλή, πρώην Υπουργού Υποδομών και Μεταφορών και νυν Βουλευτή, 3) του κ. Ιωάννη Κεφαλογιάννη, πρώην Υφυπουργού Υποδομών και Μεταφορών και νυν Υπουργού Κλιματικής Κρίσης και Πολιτικής Προστασίας, 4) του κ. Γεωργίου Καραγιάννη, πρώην Υφυπουργού Υποδομών και Μεταφορών, 5) του κ. Μιχάλη Παπαδόπουλου, πρώην Υφυπουργού Υποδομών και Μεταφορών, 6) του κ. Γεωργίου Γεραπετρίτη, πρώην Υπουργού Υποδομών και Μεταφορών και νυν Υπουργού Εξωτερικών, 7) του κ. Ιωάννη Τσακίρη, πρώην Υφυπουργού Ανάπτυξης και Επενδύσεων, 8) της κ. Ζωής Ράπτη, πρώην Υφυπουργού Υγείας και πρώην Υφυπουργού Ανάπτυξης και Επενδύσεων, 9) του κ. Αθανασίου Πλεύρη, πρώην Υπουργού Υγείας και νυν Κοινοβουλευτικού Εκπροσώπου της Νέας Δημοκρατίας, 10) του κ. Νικολάου Παπαθανάση, πρώην Αναπληρωτή Υπουργού Ανάπτυξης και νυν Αναπληρωτή Υπουργού Εθνικής Οικονομίας και Οικονομικών και 11) του κ. Χρήστου Σπίρτζη, πρώην Υπουργού Υποδομών και Μεταφορών, σύμφωνα με τις διατάξεις των άρθρων 86 παράγραφος 3 του Συντάγματος, 153 επ. του Κανονισμού της Βουλής και 5 του ν.3126/2003: «Ποινική Ευθύνη των Υπουργών», όπως ισχύουν, για τη διερεύνηση τυχόν αδικημάτων που έχουν τελεστεί κατά την άσκηση των καθηκόντων τους, σύμφωνα με τα διαλαμβανόμενα στην πρόταση.

Η πρόταση θα καταχωριστεί στα Πρακτικά της σημερινής συνεδρίασης, θα τυπωθεί, θα διανεμηθεί στους Βουλευτές και θα εγγραφεί σε Ειδική Ημερήσια Διάταξη, όπως ορίζει ο Κανονισμός της Βουλής.

(H προαναφερθείσα πρόταση καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Παρασκευή 6 Ιουνίου 2025, ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 986/27-5-2025 επίκαιρη ερώτηση θα απαντηθεί από τον Υφυπουργό Εθνικής Οικονομίας και Οικονομικών κ. Γεώργιο Κώτσηρα.

Η υπ’ αριθμόν 3337/12-2-2025 ερώτηση, κατά άρθρο 135 παράγραφος 5 του Κανονισμού της Βουλής, θα απαντηθεί από τον Υφυπουργό Παιδείας, Θρησκευμάτων και Αθλητισμού κ. Κωνσταντίνο Βλάση.

Η υπ’ αριθμόν 999/30-5-2025 επίκαιρη ερώτηση θα απαντηθεί από τον Υφυπουργό Υγείας κ. Μάριο Θεμιστοκλέους.

Η υπ’ αριθμόν 1006/2-6-2025 επίκαιρη ερώτηση και η υπ’ αριθμόν 4465/3-4-2025 ερώτηση, κατ’ άρθρο 130 παράγραφος 5 του Κανονισμού της Βουλής, θα απαντηθούν από τον Υφυπουργό Περιβάλλοντος και Ενέργειας κ. Νικόλαο Τσάφο.

Οι υπ’ αριθμ. 980/26-5-2025 και 988/27-5-2025 επίκαιρες ερωτήσεις που απευθύνονται προς τον Υπουργό Εθνικής Οικονομίας και Οικονομικών κ. Κυριάκο Πιερρακάκη δεν θα απαντηθούν λόγω αναρμοδιότητας.

Η υπ’ αριθμόν 1005/2-6-2025 που απευθύνεται προς τον Υπουργό Εσωτερικών κ. Θεόδωρο Λιβάνιο δεν θα απαντηθεί λόγω αναρμοδιότητας.

Θα ξεκινήσουμε με την όγδοη με αριθμό 999/30-5-2025 επίκαιρη ερώτηση δεύτερου κύκλου της Βουλευτού Α΄ Θεσσαλονίκης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Ουρανίας Θρασκιά προς τον Υπουργό Υγείας με θέμα: «Υποβάθμιση του Γενικού Νοσοκομείου Θεσσαλονίκης Παπαγεωργίου».

Έχετε τον λόγο, κυρία συνάδελφε, για την πρωτολογία σας για δύο λεπτά.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ, κύριε Πρόεδρε. Κύριε Υπουργέ, καλημέρα σας.

Το Γενικό Νοσοκομείο Θεσσαλονίκης Παπαγεωργίου αποτελεί ένα από τα μεγαλύτερα τριτοβάθμια νοσηλευτικά ιδρύματα της χώρας με περίπου 725 κλίνες. Καθημερινά δέχεται πάνω από χίλιες επισκέψεις στα εξωτερικά του ιατρεία, ενώ σύμφωνα με τους επίσημους πίνακες βρίσκεται πανελλαδικά στην υψηλότερη θέση σε αριθμό νοσηλευομένων, περίπου 86.000, αν και είναι όγδοο σε αριθμό κλινών. Το Τμήμα Επειγόντων Περιστατικών του νοσοκομείου δέχεται σε κάθε εφημερία έως και 1.200 περιστατικά με γεωγραφική κάλυψη που υπερβαίνει τα όρια της Κεντρικής Μακεδονίας.

Ωστόσο εμφανίζεται μια εικόνα απαξίωσης και υποβάθμισης του νοσοκομείου. Όπως χαρακτηριστικά αναφέρει και το σωματείο εργαζομένων, πρόκειται για ένα νοσοκομείο που αριθμεί 369 κενές οργανικές θέσεις εργασίας και παλεύει κυριολεκτικά να ανταπεξέλθει με συμβάσεις έργου και σε κάποιους κλάδους ακόμη και με εκπαιδευόμενους σπουδαστές. Και αυτό, διότι παρά το έργο που επιτελεί, δεν του παρέχεται ο ανάλογος αριθμός επικουρικού προσωπικού, αλλά ούτε καν προσωπικό μέσω του προγράμματος της ΔΥΠΑ.

Και εδώ υπάρχει και κάτι άλλο πολύ σημαντικό. Από το καλοκαίρι του 2024 το Νοσοκομείο Παπαγεωργίου έχει αφεθεί να εφημερεύει χωρίς τη στήριξη δορυφορικού νοσοκομείου τη στιγμή που η συνεφημέρευση εφαρμόζεται σε όλα τα υπόλοιπα νοσοκομεία της πόλης. Συνέπεια αυτών είναι η εξάντληση του ιατρικού, νοσηλευτικού και λοιπού προσωπικού και πρωτίστως η ελλιπής εξυπηρέτηση των ασθενών.

Σας ρωτάμε, λοιπόν, κύριε Υπουργέ: Σε ποιες κατεπείγουσες ενέργειες προτίθεται το υπουργείο να προβεί για την εύρυθμη λειτουργία του Γενικού Νοσοκομείου Θεσσαλονίκης Παπαγεωργίου; Σε ποιες ειδικότερες ενέργειες θα προβεί για την κάλυψη των κενών οργανικών θέσεων και ποιος είναι ο σχεδιασμός για την ενίσχυση του νοσοκομείου με μόνιμο προσωπικό; Προτίθεστε να προχωρήσετε σε άμεση αναθεώρηση των προγραμμάτων εφημεριών της Θεσσαλονίκης, ώστε να διασφαλιστεί η ισότιμη κατανομή του φόρτου εργασίας μεταξύ των νοσοκομείων και η καλύτερη εξυπηρέτηση των πολιτών;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Θρασκιά.

Κύριε Υφυπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ πάρα πολύ για την ερώτηση.

Τα αριθμητικά στοιχεία δεν είναι θέμα άποψης. Τα αριθμητικά στοιχεία είναι εκεί και κάποιος μπορεί να τα διαβάσει και να καταλάβει αν το Νοσοκομείο Παπαγεωργίου στη Θεσσαλονίκη υποβαθμίζεται, όπως είπατε στην ερώτησή σας, ή αναβαθμίζεται.

Και ξεκινάω με αυτήν την εισαγωγή, γιατί μου κάνει τρομερή εντύπωση. Το Νοσοκομείο Παπαγεωργίου είναι ένα από τα μεγαλύτερα νοσοκομεία τα οποία έχουμε στη χώρα, το οποίο έχει υποστηριχθεί σε πάρα πολύ μεγάλο βαθμό και έχουμε πολύ μεγάλη αναβάθμιση του τι προσφέρει. Γι’ αυτό να σας πω κατ’ αρχήν ότι έχουμε στο Νοσοκομείο Παπαγεωργίου –γιατί διαβάσατε για ελλείψεις προσωπικού- 25 γιατρούς παραπάνω από την τελευταία πενταετία. Έχουμε -και ακούστε λίγο τον αριθμό- 126 άτομα νοσηλευτικό προσωπικό περισσότερο στο Νοσοκομείο Παπαγεωργίου. Είναι αυτό υποβάθμιση; Έχουμε αύξηση όλων των παραγωγικών δεικτών του νοσοκομείου. Και οι παραγωγικοί δείκτες – έτσι το ονομάζουμε τεχνοκρατικά- είναι ασθενείς οι οποίοι εξυπηρετήθηκαν στο νοσοκομείο. Έχουμε 3,5% αύξηση στις νοσηλείες. Έχουμε πολύ μεγάλη αύξηση στα χειρουργεία που γίνονται στο πρωινό πρόγραμμα. Έχουμε 1.200 απογευματινά χειρουργεία. Το Νοσοκομείο Παπαγεωργίου είναι το πρώτο νοσοκομείο στα απογευματινά χειρουργεία. Αυτό σημαίνει συμμετοχή, σημαίνει προσωπικό, σημαίνει τα πάντα. Γι’ αυτό σας δίνω τα στοιχεία, για να ξέρουμε τι εννοούμε υποβάθμιση. Γιατί οι αριθμοί είναι εκεί και λένε. Μπορεί ο καθένας να κρίνει, αλλά η λέξη την οποία βάζουμε δίπλα θα πρέπει να αντικατοπτρίζει κι αυτά τα οποία λένε τα στοιχεία. Ο προϋπολογισμός του νοσοκομείου το 2019 ήταν 128 εκατομμύρια. Φέτος είναι 200 εκατομμύρια. Είναι μία αύξηση περίπου 35%-40% του προϋπολογισμού του νοσοκομείου, μια τεράστια αύξηση.

Λέμε πολλές φορές για δυσκολίες που παρουσιάζονται σε νοσοκομεία της περιφέρειας που έχουν πρόβλημα. Το Νοσοκομείο Παπαγεωργίου έχει στηριχθεί και παράγει ένα εξαιρετικά σημαντικό έργο για τους πολίτες της Θεσσαλονίκης, για τους ασθενείς που βρίσκουν θεραπεία στο Νοσοκομείο Παπαγεωργίου.

Όσον αφορά και την εφημερία, στην εφημερία, ξέρετε, έχουν γίνει αλλαγές λόγω των έργων που έχουν γίνει στη Θεσσαλονίκη. Η κατανομή των ασθενών είναι ίδια. Το Νοσοκομείο Παπαγεωργίου έχει όλες τις ειδικότητες. Γι’ αυτό το λέω. Και η απόφαση ποιο νοσοκομείο θα εφημερεύει γίνεται από τους υπηρεσιακούς παράγοντες. Γίνεται από την Υγειονομική Περιφέρεια, όπου έχουν όλοι την άποψη των νοσοκομείων και κάνουν την κατανομή. Με βάση τις συνθήκες που επικρατούν αποφασίζουν και ποιο νοσοκομείο και αυτό επανεξετάζεται σε μηνιαία βάση, έτσι ώστε, αν χρειάζεται, να αλλάξει εφημερία ή όχι.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρία Θρασκιά, έχετε τον λόγο.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Κύριε Υπουργέ, προφανώς, δεν θα αμφισβητήσει κανείς το τεράστιο έργο που παράγει το ιατρικό, νοσηλευτικό και βοηθητικό προσωπικό στο Νοσοκομείο Παπαγεωργίου.

Να σας πω, όμως, δύο πολύ συγκεκριμένα παραδείγματα. Δεν έχει υπάρξει καμία μέριμνα για την κάλυψη των 28 κενών θέσεων στο νοσοκομείο, γεγονός που καθιστά αδύνατο τον ορθό προγραμματισμό των βαρδιών. Υπάρχουν σοβαρές ελλείψεις ακόμα σε βοηθητικό προσωπικό –τραυματιοφορείς, βοηθούς θαλάμων- αλλά και σε προσωπικό ιατρικών εργαστηρίων και διοικητικό προσωπικό. Ένα άλλο παράδειγμα. Τέσσερις από τις δεκατέσσερις χειρουργικές αίθουσες παραμένουν καθημερινά ανενεργές λόγω έλλειψης προσωπικού.

Και επιτρέψτε μου να μείνω λίγο ακόμα στη συνεφημέρευση. Εικοσιτετράωρη εφημερία εξυπηρετείται με μόλις 51 νοσηλευτές για τρεις βάρδιες, εκ των οποίων οι 28 είναι μόνιμοι και οι 23 είναι εξειδικευμένοι ή εκπαιδευόμενοι με εξάμηνη άσκηση με ό,τι αυτό συνεπάγεται. Η αποκλειστικότητα του νοσοκομείου στις εφημερίες έχει σοβαρές επιπτώσεις σε όλο το φάσμα της λειτουργίας του νοσοκομείου, από το ακτινολογικό και τις κλινικές μέχρι το διοικητικό και βοηθητικό προσωπικό.

Και επειδή μιλήσατε και για την δυσκολία στην πρόσβαση, προφανώς υπάρχει η δυσκολία στην έγκαιρη παροχή βοήθειας εξαιτίας του επιβαρυμένου συγκοινωνιακά περιβάλλοντος λόγω των εργασιών στο flyover. Αυτό προκαλεί σοβαρές καθυστερήσεις και στα ασθενοφόρα και στα ιδιωτικά οχήματα. Και κυρίως, από την ανατολική πλευρά της πόλης, από Καλαμαριά, Περαία και Χαλκιδική, ειδικά αυτήν την περίοδο που είμαστε στην έναρξη της τουριστικής περιόδου με αυξημένες τουριστικές ροές, η πρόσβαση των ασθενοφόρων είναι εξαιρετικά δύσκολη.

Άρα, θέλω να σας ρωτήσω τι θα γίνει και γι’ αυτό το ζήτημα, αλλά και τι θα γίνει γι’ αυτά τα συγκεκριμένα κενά που σας ανέφερα, που στ’ αλήθεια προκαλούν πάρα πολύ μεγάλες δυσκολίες στο νοσοκομείο.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Θρασκιά.

Έχετε τον λόγο, κύριε Υφυπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Θα αρχίσω από αυτό που λέτε «τέσσερις στις δεκατέσσερις». Όλα τα νοσοκομεία στη χώρα έχουν χειρουργικές αίθουσες οι οποίες διαχρονικά δεν είχαν αναπτυχθεί. Και πολλές φορές αυτό είναι που λένε οι άνθρωποι στον δημόσιο διάλογο «τόσες αίθουσες χειρουργείου είναι κλειστές». Αυτές οι αίθουσες διαχρονικά, σχεδόν από τη δημιουργία του νοσοκομείου δεν είχαν ανοίξει.

Τι σας απαντάω; Σας λέω ότι τα τακτικά χειρουργεία στο Νοσοκομείο Παπαγεωργίου, τα απογευματινά χειρουργεία στο Νοσοκομείο Παπαγεωργίου έχουν αυξηθεί. Άρα, τι σημαίνει; Πού ήμασταν; Πού είμαστε τώρα; Είμαστε καλύτερα. Και για να είμαστε καλύτερα, δεν είναι κάτι το οποίο προέρχεται από μόνο του. Για να είμαστε καλύτερα στην αύξηση των χειρουργείων, σημαίνει ότι έχουμε πάρει περισσότερο προσωπικό. Έχουμε πάρει αναισθησιολόγους, περισσότερους νοσηλευτές, έτσι ώστε να γίνονται περισσότερα χειρουργεία.

Άρα, η πορεία του νοσοκομείου είναι και προς τη σωστή και προς τη θετική κατεύθυνση στο να μπορεί να χειρουργήσει περισσότερους ασθενείς. Και γι’ αυτό το λέω. Πάντα ακούω εδώ «τόσες αίθουσες χειρουργείου είναι κλειστές». Αυτό υπάρχει πάντα στον σχεδιασμό.

Το δεύτερο. Σας έδωσα τα στοιχεία πόσους περισσότερους νοσηλευτές έχουμε. Δεν είπαμε ότι έχουν καλύψει όλα τα κενά, αλλά είναι ένα νοσοκομείο το έχει μια πολύ μεγάλη αύξηση στο προσωπικό. Έχουμε 126 άτομα νοσηλευτικό προσωπικό περισσότερο.

Τρίτον, εφημερία. Το υγειονομικό σύστημα, τα νοσοκομεία, το ΕΚΑΒ είναι αναγκασμένα να προσαρμοστούν με τα έργα του flyover, όπως έχει προσαρμοστεί όλη η πόλη. Όντως λόγω των έργων στο flyover μπορεί να υπάρξει μία καθυστέρηση στη μεταφορά των ασθενών. Μπορούμε να κάνουμε κάτι;

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Μπορούμε από τα ανατολικά.

**ΜΑΡΙΟΣ ΘΕΜΙΣΤΟΚΛΕΟΥΣ** **(Υφυπουργός Υγείας):** Οι υπηρεσιακοί παράγοντες το έχουν ελέγξει. Αν ελαφρύνουμε ένα νοσοκομείο, μπορεί να επιβαρυνθεί κάποιο άλλο νοσοκομείο. Η επιβάρυνση κάποιου άλλου νοσοκομείου μπορεί να σημαίνει κίνδυνο για τη ζωή κάποιου ασθενούς. Όλα αυτά μετριούνται. Μετρήθηκαν στη Θεσσαλονίκη. Οι συσκέψεις που έγιναν στην υγειονομική περιφέρεια περιλαμβάνουν όλα τα νοσοκομεία και αυτό έχει προκριθεί ως η βέλτιστη λύση αυτήν τη στιγμή μέχρι να ολοκληρωθούν τα έργα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συνεχίσουμε με τη δεύτερη με αριθμό 3337/12-2-2025 ερώτηση του κύκλου των αναφορών - ερωτήσεων του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Παιδείας, Θρησκευμάτων και Αθλητισμού με θέμα: «Εύρεση άμεσης λύσης για την ένταξη της ειδικότητας “Τεχνικός Θερμικών και Υδραυλικών Εγκαταστάσεων και Τεχνολογίας Πετρελαίου και Φυσικού Αερίου” στο Μεταλυκειακό έτος - Τάξη Μαθητείας, ώστε να μπορούν να έχουν πιστοποιητικό επάρκειας επιπέδου 5 του Εθνικού Πλαισίου προσόντων όλες οι ειδικότητες στα ΕΠΑΛ».

Θα απαντήσει ο Υφυπουργός Παιδείας, Θρησκευμάτων και Αθλητισμού, ο κ. Κωνσταντίνος Βλάσης.

Κύριε Ζαμπάρα, έχετε τον λόγο για τη δευτερολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, καλούμαστε σήμερα να συζητήσουμε μία ερώτηση που έχω καταθέσει από τον Φεβρουάριο, αλλά δεν είχε απαντηθεί τότε. Πρόκειται για ένα σοβαρό ζήτημα που αφορά την ειδικότητα των ΕΠΑΛ.

Όπως γνωρίζετε τα επαγγελματικά λύκεια, είναι ένας θεσμός που εδώ και χρόνια επιτελεί πολύ σημαντικό έργο. Παρέχει γνώση, επαγγελματική διέξοδο σε χιλιάδες μαθητές και μαθήτριες σε όλη τη χώρα. Ανάμεσα στις ειδικότητες που προσφέρονται, υπάρχουν πολλές που ανταποκρίνονται στις σύγχρονες απαιτήσεις της αγοράς εργασίας. Μία από αυτές τις ειδικότητες -γι’ αυτό κάνω και τη συγκεκριμένη ερώτηση- είναι η ειδικότητα του Τεχνικού Θερμικών και Υδραυλικών Εγκαταστάσεων και Τεχνολογίας Πετρελαίου και Φυσικού Αερίου η οποία διδάσκεται κανονικά στα σχολεία. Παρ’ όλα αυτά οι απόφοιτοι αυτής της ειδικότητας δεν έχουν τη δυνατότητα να αποκτήσουν πτυχίο επιπέδου 5 του Εθνικού Πλαισίου Προσόντων, καθώς δεν μπορούν να συμμετέχουν στη μαθητεία, επειδή το Υπουργείο Παιδείας δεν έχει ακόμα συγγράψει τον σχετικό οδηγό κατάρτισης, με αποτέλεσμα η ειδικότητα να παραμένει εκτός του προγράμματος μαθητείας εδώ και χρόνια. Είναι ένα πρόβλημα γνωστό. Εκπαιδευτικοί, γονείς, μαθητές, ενώσεις και φορείς σε όλη την Ελλάδα έχουν απευθύνει πολλές εκκλήσεις για να αρθεί αυτή η κατάφωρη αδικία. Όμως κάθε χρόνο βρισκόμαστε μπροστά στην ίδια κατάσταση και στην ίδια αδράνεια.

Το αποτέλεσμα, κύριε Υπουργέ, είναι οι μαθητές στις συγκεκριμένες ειδικότητες να μένουν πίσω. Δεν μπορούν να αποκτήσουν εργασιακή εμπειρία επί της ουσίας και οι δεξιότητές τους χρειάζονται για να ενταχθούν ισότιμα στην αγορά εργασίας. Δεν μπορούν να πιστοποιήσουν την επάρκειά τους, σε αντίθεση με τους απόφοιτους άλλων ειδικοτήτων των ΕΠΑΛ. Σε πρόσφατη απάντηση του αρμόδιου τμήματος του Υπουργείου προς τους γονείς αναφέρεται ότι το πρόβλημα αναγνωρίζεται, είναι γνωστό. Στο τέλος του εγγράφου που απέστειλε το αρμόδιο τμήμα στους γονείς λέει ότι δεν υπάρχει ακόμα οδηγός κατάρτισης. Άρα επί της ουσίας τίποτα δεν αλλάζει.

Ερωτώ -και θα επανέλθω και στη δευτερολογία μου με περισσότερα στοιχεία- εάν προτίθεστε να προχωρήσετε άμεσα στη σύνταξη και έκδοση του οδηγού κατάρτισης για την ειδικότητα «Τεχνικός Υδραυλικών και Θερμικών Εγκαταστάσεων και Τεχνολογίας Πετρελαίου και Φυσικού Αερίου», προκειμένου να μπορούν οι απόφοιτοι να συμμετέχουν στο πρόγραμμα μαθητείας και να αποκτήσουν πτυχίο επιπέδου 5 και ποιο είναι το χρονοδιάγραμμα των απαραίτητων ενεργειών που πρέπει να γίνουν για να αντιμετωπίζονται ισότιμα όλες οι ειδικότητες των ΕΠΑΛ, να συμπεριληφθεί η συγκεκριμένη ειδικότητα στην πρόσκληση εκδήλωσης ενδιαφέροντος προς τους δημόσιους και ιδιωτικούς φορείς κ.λπ.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Κύριε συνάδελφε, σύμφωνα με τα οριζόμενα στο άρθρο 35 του ν. 4763/2020 το μεταλυκειακό έτος τάξης μαθητείας των επαγγελματικών λυκείων εντάσσεται στη μεταλυκειακή επαγγελματική κατάρτιση.

Όπως ορθά αναφέρει η υπηρεσία, στο άρθρο 41 παράγραφος 1 και 2 του ανωτέρω νόμου ορίζεται ότι στο μεταλυκειακό έτος τάξης μαθητείας των ΕΠΑΛ οι ειδικότητες επαγγελματικής κατάρτισης παρέχονται σύμφωνα με τους οδηγούς κατάρτισης. Οι τελευταίοι εκπονούνται και εντάσσονται στη Γενική Γραμματεία Επαγγελματικής Εκπαίδευσης, Κατάρτισης και Διά Βίου Μάθησης σύμφωνα με τον πρότυπο οδηγό κατάρτισης, ο οποίος εκδίδεται από τον Γενικό Γραμματέα και ύστερα από τη σύμφωνη γνώμη του ΕΟΠΠΕΠ.

Η σύνταξη των οδηγών κατάρτισης των Επαγγελματικών Σχολών Κατάρτισης, των ΕΣΚ, του μεταλυκειακού έτους τάξης μαθητείας και των ΣΑΕΚ πραγματοποιείται με την ευθύνη της Διεύθυνσης Σχεδιασμού και Ανάπτυξης Επαγγελματικής Εκπαίδευσης, Κατάρτισης και Διά Βίου Μάθησης της Γενικής Γραμματείας από ειδικούς επιστήμονες, εμπειρογνώμονες, εκπαιδευτές και επαγγελματικά στελέχη, με τη συνδρομή βεβαίως και των κοινωνικών εταίρων ή άλλων δημόσιων ή ιδιωτικών φορέων.

Με την υπουργική απόφαση 104602 που εκδόθηκε στις 20 Σεπτέμβρη του 2024 «Κανονισμός Λειτουργίας Μεταλυκειακού Έτους Τάξης Μαθητείας» και συγκεκριμένα με το άρθρο 22 παράγραφος 1, μέχρι την έκδοση των οδηγών κατάρτισης για τις ειδικότητες της μαθητείας εξακολουθούν να χρησιμοποιούνται τα προγράμματα σπουδών μαθητείας όπως αυτά έχουν εγκριθεί από το Ινστιτούτο Εκπαιδευτικής Πολιτικής, τόσο για τη διδασκαλία του εργαστηριακού μαθήματος της ειδικότητας, όσο και για το πρόγραμμα μάθησης σε εργασιακό χώρο.

Τα αναφερόμενα στην απόφαση εγκεκριμένα από το ΙΕΠ προγράμματα σπουδών μαθητείας εκπονήθηκαν από την Επιστημονική Υπηρεσία του ΙΕΠ στις ειδικότητες του ΕΠΑΛ σύμφωνα με τον ν. 4386/2016.

Στον τομέα της μηχανολογίας, στον οποίο εσείς αναφέρεστε, εκπονήθηκαν προγράμματα σπουδών για τις τέσσερις εκ των πέντε προσφερόμενων ειδικοτήτων. Η συγκεκριμένη ειδικότητα που αναφέρατε -«Τεχνικός Θερμικών και Υδραυλικών Εγκαταστάσεων και Τεχνολογίας Πετρελαίου και Φυσικού Αερίου»- είναι ενταγμένη στο μεταλυκειακό έτος τάξης μαθητείας, αλλά δυστυχώς δεν υλοποιείται λόγω της απουσίας προγράμματος σπουδών.

Σύμφωνα με το ΙΕΠ η κατάρτιση του προγράμματος σπουδών προϋποθέτει την παρουσία συμβούλου ΠΕ82 Μηχανολόγων, προκειμένου να εισηγηθεί αρμοδίως ως επιστημονικά υπεύθυνος.

Η αλήθεια είναι, κύριε συνάδελφε, πως το ΙΕΠ δημοσίευσε σχετικές προσκλήσεις συστηματικά. Ενδεικτικά αναφέρω τον Ιούνιο του 2018, τον Μάιο του 2019, τον Ιούλιο του 2020. Δυστυχώς δεν υπήρξε καμία εκδήλωση ενδιαφέροντος για κάλυψη της συγκεκριμένης θέσης.

Στη δευτερολογία μου θα σας ενημερώσω για τον σχεδιασμό και τα βήματα που πρόκειται να ακολουθήσουμε προκειμένου να δώσουμε λύση και στην πέμπτη από τις πέντε ειδικότητες που επί του παρόντος δεν υλοποιούνται

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Κύριε Υπουργέ, αντιλαμβάνομαι από την απάντησή σας την ανεπάρκεια που υπάρχει στο ζήτημα αυτό και το γεγονός ότι το Υπουργείο δεν έχει καταφέρει να βρει λύση στο πρόβλημα. Ενώ έχει δεχθεί πάρα πολλές οχλήσεις από τους γονείς, ενώ έχει δεχτεί πάρα πολλές εκκλήσεις από τους αρμόδιους φορείς, δεν έχει καταφέρει να επιλύσει ένα ζήτημα. Εγώ το φέρνω αυτό το θέμα με τη μορφή επίκαιρης ερώτησης γιατί δεν αποτελεί ένα αποσπασματικό, συντεχνιακό και κλαδικό ζήτημα, αλλά είναι μία ειδικότητα πολύ συγκεκριμένη, για την οποία εδώ και χρόνια θα έπρεπε να έχουν γίνει συγκεκριμένα πράγματα γι’ αυτήν.

Μας λέτε, λοιπόν, ότι σε αυτήν την κατηγορία θα ενταχθεί και η ειδικότητα που σας αναφέρω, η ειδικότητα «Τεχνικός Θερμικών και Υδραυλικών Εγκαταστάσεων και Τεχνολογίας Πετρελαίου και Φυσικού Αερίου». Το πρόβλημα, όμως, για εμάς -και δεν μας απαντάτε σε αυτό- είναι ότι δεν γνωρίζουμε το πότε. Δεν υπάρχει απ’ ό,τι καταλαβαίνω -θα μου πείτε και στη δευτερολογία σας- ένα συγκεκριμένο χρονοδιάγραμμα.

Θα πρέπει, λοιπόν, να πούμε ότι μέσα σε αυτό το κενό οι γονείς, τα παιδιά και οι φορείς δεν έμειναν άπραγοι. Συνεργάστηκαν και συγκρότησαν δεκαπενταμελή επιστημονική ομάδα από έμπειρους εκπαιδευτικούς, με εξειδίκευση στη συγγραφή οδηγών κατάρτισης. Μάλιστα εργάστηκαν με τη στήριξη της Διεύθυνσης Σχεδιασμού και Ανάπτυξης Επαγγελματικής Εκπαίδευσης, Κατάρτισης και Διά Βίου Μάθησης με στόχο να επιταχύνουν τη διαδικασία και να καλύψουν το κενό του οδηγού.

Και όμως, ούτε αυτή η προσπάθεια προχώρησε. Πάλι βρήκαν κλειστή πόρτα από εσάς.

Για εμάς, κύριε Υπουργέ, η λειτουργία των ΕΠΑΛ είναι κρίσιμη για την εκπαίδευση και την επαγγελματική προοπτική χιλιάδων νέων παιδιών. Είναι ένας θεσμός που έχει αποδείξει διαχρονικά την αξία του, αλλά για να είναι πραγματικά ένα χρήσιμο εργαλείο η επαγγελματική εκπαίδευση, πρέπει να είναι ισότιμη για όλους. Δεν έχει κανένα νόημα, δηλαδή, να υπάρχουν ειδικότητες και μάλιστα, νευραλγικές ειδικότητες που τα παιδιά μας επιλέγουν με βάση τις ανάγκες της αγοράς, της κοινωνίας και να μη μπορούν να αποκτήσουν πιστοποιητικό επάρκειας, επειδή απλώς δεν έχετε γράψει έναν Οδηγό.

Και αυτό, κατά την άποψή μου -και κλείνω- δεν είναι πρόβλημα γραφειοκρατίας. Είναι πρόβλημα δικαιοσύνης και ισότητας στην εκπαίδευση και είναι αποκλειστικά δική σας ευθύνη αυτό.

Σας καλώ, λοιπόν, να δώσετε λύση σε αυτό το πρόβλημα εδώ και τώρα, να προχωρήσει το Υπουργείο άμεσα στη σύνταξη Οδηγού Κατάρτισης, να εντάξετε τη συγκεκριμένη ειδικότητα στον σχεδιασμό για το 2025 και να μη χαθεί άλλη μια χρονιά για αυτά τα παιδιά.

Και με αφορμή αυτή την ερώτηση, κύριε Υπουργέ, σας καλώ να δώσετε και πραγματική προσοχή στα ΕΠΑΛ και στη δημόσια εκπαίδευση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε συνάδελφε, όπως έγινε κατανοητό και από την πρωτολογία μου, απαραίτητη προϋπόθεση για τη λειτουργία της ειδικότητας «Τεχνικός Θερμικών και Υδραυλικών Εγκαταστάσεων και Τεχνολογίας Πετρελαίου και Φυσικού Αερίου» στο Μεταλυκειακό Έτος – Τάξη Μαθητείας είναι η ύπαρξη πιστοποιημένου Οδηγού Κατάρτισης.

Καταλαβαίνω και την προσπάθεια που αναφέρετε, που γίνεται και από συγγενείς και από άμεσα ενδιαφερόμενους. Καταλαβαίνω το πρόβλημα, αλλά καταλαβαίνετε και εσείς ότι, αν δεν υπάρχει πιστοποιημένος Οδηγός Κατάρτισης, προϋπόθεση για την ύπαρξη του οποίου αποτελεί και η ύπαρξη Πρότυπου Οδηγού Κατάρτισης, ο οποίος εκδίδεται με απόφαση της Γενικής Γραμματείας Επαγγελματικής Εκπαίδευσης, Κατάρτισης και Διά Βίου Μάθησης και ύστερα από τη θετική γνωμοδότηση του Διοικητικού Συμβουλίου του ΕΟΠΠΕΠ, δεν μπορεί να προχωρήσει.

Παρόλο το χρονικό διάστημα το οποίο έχει παρέλθει από την ανάληψη των δικών μου καθηκόντων σε αυτή τη θέση -εσείς είπατε ότι καταθέσατε την ερώτηση τον Φλεβάρη, αλλά ξέρετε ότι εγώ ήρθα στις 15 Μαρτίου εδώ, οπότε εκ των πραγμάτων, υπήρχε αυτό το κενό- εγώ θέλω να σας διαβεβαιώσω ότι είμαι πλήρως ενήμερος για το εν λόγω ζήτημα και ήδη σχεδιάζεται από τη Γενική Γραμματεία η συγγραφή του Πρότυπου Οδηγού Κατάρτισης του Μεταλυκειακού Έτους – Τάξη Μαθητείας.

Μέσω του Προγράμματος «Ανθρώπινο Δυναμικό και Κοινωνική Συνοχή 2021-2027» του Ευρωπαϊκού Κοινωνικού Ταμείου προβλέπεται η ανάπτυξη νέων Οδηγών Κατάρτισης για το Μεταλυκειακό Έτος – Τάξη Μαθητείας, για τον εκσυγχρονισμό των επαγγελματικών προσόντων των αποφοίτων της επαγγελματικής εκπαίδευσης.

Στο πλαίσιο του Προγράμματος αυτού, θα εξαντλήσουμε, αγαπητέ συνάδελφε, κάθε δυνατότητα επίσπευσης της διαδικασίας έκδοσης του εν λόγω Οδηγού Κατάρτισης, προκειμένου να επιλυθεί ένα ζήτημα στο οποίο έχετε απόλυτο δίκιο ότι πρέπει άμεσα να επιλυθεί.

Αυτό, λοιπόν, που μπορώ τώρα να σας πω εγώ είναι ότι μέσω μεθοδικής εργασίας και πίεσης σε όλα τα επίπεδα των υπηρεσιακών δομών, είναι εφικτό να εκκινήσει η διαδικασία δημιουργίας των απαιτούμενων Οδηγών σε διάστημα πέντε ή έξι μηνών.

Είναι δεδομένο πως δεν μπορώ να γυρίσω τον χρόνο πίσω, ώστε να είμαι σε θέση να γνωρίζω τι θα μπορούσε ενδεχομένως να είχε γίνει νωρίτερα και δεν έχει γίνει. Ωστόσο, αυτή τη στιγμή, βρισκόμαστε αντιμέτωποι με αυτό το ζήτημα. Η προσοχή μας είναι στραμμένη σε αυτό. Μεθοδεύουμε τη λύση και είμαι βέβαιος ότι δεν θα χρειαστεί να ξαναβρεθούμε να συζητούμε το ίδιο θέμα.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Υπουργό, τον κ. Βλάση.

Θα συνεχίσουμε τώρα με τη συζήτηση της πέμπτης με αριθμό 1006/2-6-2025 επίκαιρης ερώτησης πρώτου κύκλου του Βουλευτή Α΄ Αθηνών της Κ.Ο. «ΝΕΑ ΑΡΙΣΤΕΡΑ» κ. Αθανάσιου Ηλιόπουλου προς τον Υπουργό Περιβάλλοντος και Ενέργειας, με θέμα: «Κίνδυνος μη αναστρέψιμης καταστροφής της Χίου από τη σχεδιαζόμενη εξόρυξη αντιμονίου».

Θα απαντήσει ο Υφυπουργός Περιβάλλοντος και Ενέργειας, ο κ. Νικόλαος Τσάφος.

Έχετε τον λόγο, κύριε συνάδελφε, για την πρωτολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, απλώς μια παρατήρηση για τη διαδικασία. Καταλαβαίνω ότι δεν είναι δική σας ευθύνη, αλλά με έχουν ενημερώσει ότι οι τοποθετήσεις των Βουλευτών στο Κανάλι της Βουλής δεν ακούγονται. Ξαναλέω ότι γνωρίζω ότι δεν είναι δική σας ευθύνη, αλλά καταλαβαίνετε ότι η ουσία της συζήτησης είναι η δημοσιότητα, είναι η καταγραφή.

**ΠΡΟΕΔΡΕΥΩΝ (Βασίλειος Βιλιάρδος):** Προφανώς. Τώρα ακούγεται, όμως.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Συγγνώμη για αυτή την παρατήρηση.

Κύριε Υπουργέ, ξέρετε το ζήτημα. Βρεθήκατε και πρόσφατα στη Χίο σε μια σύσκεψη. Η βορειοδυτική Χίος και ειδικότερα, η περιοχή της Αμανής απειλείται με σοβαρή περιβαλλοντική, κοινωνική και υγειονομική επιβάρυνση λόγω σχεδιαζόμενης εξόρυξης αντιμονίου, χωρίς, κατά τη γνώμη μας, να έχει προηγηθεί ουσιαστική διαβούλευση με την τοπική κοινωνία και χωρίς επιστημονική αξιολόγηση των επιπτώσεων.

Η Αμανή δεν είναι ακατοίκητη. Είναι μια περιοχή με παραδοσιακά χωριά, τουριστικές επιχειρήσεις, αγροκτηνοτροφική δραστηριότητα και πολιτιστικά τοπόσημα, όπως το υδροθεραπευτήριο Αγιασμάτων, το Σπήλαιο στο Άγιο Γάλας και το Λαογραφικό Μουσείο Λεπτοπόδων. Αναπτύσσεται ήπια τουριστικά και αγροτικά, με πεζοπορικά μονοπάτια, οινοποιεία και μαστιχοκαλλιέργεια, που είναι και ο πιο κρίσιμος τομέας του νησιού.

Η εξόρυξη προβλέπει αποψίλωση δασών, γεωτρήσεις, ανατινάξεις με τόνους εκρηκτικών, εξάντληση υδάτινων αποθεμάτων σε περιοχή Natura, που περιλαμβάνει τα χωριά Χάλανδρα, Λεπτόποδα, Κέραμο και τον παραθαλάσσιο οικισμό των Αγιασμάτων. Θα επιφέρει αποστράγγιση, αχρήστευση γεωτρήσεων, τοξική σκόνη, φράγματα τελμάτων με σεισμικό κίνδυνο και όξινη απορροή, με απελευθέρωση βαρέων μετάλλων. Η έκθεση σε αντιμόνιο σχετίζεται -το γνωρίζετε- με πνευμονοκονίαση, βλάβες σε ζωτικά όργανα, καρκίνο και αυξημένες αποβολές σε εργαζόμενες γυναίκες.

Παρά τις σοβαρές συνέπειες, δεν έχει παρουσιαστεί μέχρι σήμερα δημόσια και ανεξάρτητη επιστημονική μελέτη για το έργο. Η εξόρυξη αντιβαίνει το εγκεκριμένο Σχέδιο Χωρικής και Οικιστικής Οργάνωσης Ανοικτής Πόλης, που προτάσσει ήπια ανάπτυξη και υπονομεύει την πρωτογενή παραγωγή και τον τουρισμό. Το αντιμόνιο, που χρησιμοποιείται κυρίως στη στρατιωτική βιομηχανία, εγείρει και ερωτήματα για τη χρήση του και χωρίς καμία ουσιαστική ενημέρωση από τους αρμόδιους θεσμικούς φορείς.

Με βάση αυτά, θα θέλαμε να σας ρωτήσουμε: Σε ποια φάση βρίσκεται σήμερα ο διαγωνισμός; Έχουν εκδοθεί ή δρομολογηθεί άδειες ερευνητικών ή εξορυκτικών εργασιών αντιμονίου στη Χίο και ειδικά, στην περιοχή της Αμανής; Αν ναι, ποιο είναι το ακριβές χρονοδιάγραμμα που έχετε και ποια η μεθοδολογία της περιβαλλοντικής αξιολόγησης; Προτίθεται το Υπουργείο να αναστείλει τον διαγωνισμό μέχρι να υπάρξει ουσιαστική διαβούλευση με τους κατοίκους, τους επιστημονικούς και παραγωγικούς φορείς του νησιού, βάσει της αρχής της προφύλαξης και του σεβασμού στο φυσικό και πολιτιστικό κεφάλαιο της Χίου;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βουλευτά, σας ευχαριστώ για την ερώτηση, γιατί είναι μια καλή ευκαιρία να απαντήσω στα θέματα που θίξατε. Όμως, όλο το πνεύμα της ερώτησης μου λέει ότι πρέπει να κάνουμε δυο-τρία βήματα πίσω. Διότι μιλάτε για διαδικασίες και επεμβάσεις οι οποίες αυτή τη στιγμή δεν έχουν καμία σχέση με την πραγματικότητα.

Αυτή τη στιγμή τι ξέρουμε; Ότι υπάρχει αντιμόνιο στη Χίο, υπάρχουν ενδείξεις αντιμονίου και ότι το αντιμόνιο είναι μια από τις κρίσιμες ορυκτές ύλες τις οποίες έχει καταγράψει και η Ευρωπαϊκή Ένωση ως μια πρώτη ύλη από την οποία εξαρτόμαστε από εισαγωγές και την οποία θέλουμε να παράγουμε.

Σε αυτή τη διαδικασία, το μόνο που έχουμε κάνει είναι να πούμε ότι έχει αξία να δούμε αν έχουμε αντιμόνιο, πού, πόσο, σε τι μίγμα, αν αυτό είναι εμπορικά αξιοποιήσιμο. Όλα αυτά τα ερωτήματα δεν τα έχουμε απαντήσει ακόμα. Σε αυτό το στάδιο, αυτό που έχουμε κάνει είναι να ξεκινήσουμε έναν διαγωνισμό για να αναθέσουμε σε κάποιον, σε κάποια εταιρεία, να πάει να κάνει αυτή την προκαταρκτική έρευνα.

Αυτή η προκαταρκτική έρευνα έχει ελάχιστες περιβαλλοντικές επιπτώσεις. Μιλάμε για μια έρευνα που έχει μικρές σημειακές παρεμβάσεις, οι οποίες είναι αναστρέψιμες και η έρευνα είναι αυτή που θα απαντήσει σε όλα τα καίρια ερωτήματα που δικαίως έχουν οι πολίτες, τι θα γίνει, πού θα γίνει, με ποιον τρόπο θα γίνει, τι θα έχει στην τοπική κοινωνία, τι επιπτώσεις θα έχει στο περιβάλλον, με τι μεθόδους θα προστατεύσουμε και το περιβάλλον και τη δημόσια υγεία και την ασφάλεια των ανθρώπων που θα δουλέψουν σε μια πιθανή εξόρυξη, αν όντως αυτά τα κοιτάσματα είναι εμπορικά εκμεταλλεύσιμα.

Άρα, εδώ που είμαστε σήμερα μπορούμε να μιλήσουμε γενικά για τη διαδικασία, μπορούμε να μιλήσουμε γενικά για το τι ξέρουμε και για το αντιμόνιο αλλά και για το νομοθετικό και ρυθμιστικό πλαίσιο, το οποίο είναι αυστηρότατο και πλήρως εναρμονισμένο με το ευρωπαϊκό ρυθμιστικό πλαίσιο και το οποίο διασφαλίζει και το περιβάλλον και τη δημόσια υγεία. Μπορούμε και προσπαθούμε όσο πιο πολύ μπορούμε να μοιραστούμε αυτές τις πληροφορίες με την τοπική κοινωνία.

Όμως, όλα τα θέματα τα οποία εσείς βάλατε στο τραπέζι, είναι ερωτήσεις τις οποίες θα μπορούσαμε να απαντήσουμε αφού γίνει η έρευνα. Αυτή τη στιγμή τρέχει ένας διαγωνισμός για να βρούμε έναν ανάδοχο ο οποίος θα πάει να δει τι υπάρχει, πού υπάρχει, πόσο υπάρχει, αν αυτό είναι αξιοποιήσιμο και, αν αυτό είναι αξιοποιήσιμο, πώς θα το αξιοποιήσουμε. Εκείνη τη στιγμή θα μπορέσουμε να αξιολογήσουμε αν οι επιπτώσεις και ο τρόπος εκμετάλλευσης είναι συμβατός και πώς μπορούμε να προστατέψουμε και το περιβάλλον και τη δημόσια υγεία.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε συνάδελφε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, καταλαβαίνω ότι μετά τις πρώτες αντιδράσεις, το Υπουργείο και η Κυβέρνηση προσπαθείτε να αλλάξετε την τακτική σας. Κάποιος λέει ψέματα όμως. Τι θέλω να πω;

Εσείς είπατε ότι υπάρχουν ερωτήματα τα οποία δεν έχουν απαντηθεί ακόμα. Αυτό είπατε και στη Χίο όταν πήγατε. Από τη μια είπατε ότι έχουμε τη σπίθα ότι έχουμε κάτι που χρειάζεται ο κόσμος και το θέλει η Ευρώπη, και από την άλλη είπατε ότι έχουμε πολλά ερωτήματα για τις επιπτώσεις, για τη χωροθέτηση, για το μέγεθος. Ή εσείς λέτε ψέματα ή η προηγούμενη ηγεσία του Υπουργείου λέει ψέματα.

Το λέω αυτό γιατί η κυρία Σδούκου ξεκάθαρα έχει απαντήσει στην Εφημερίδα «Η Καθημερινή» ότι έχουμε δώσει τις απαντήσεις. Η κυρία Σδούκου δεν είχε κανένα ερώτημα. Και η κυρία Σδούκου δεν τα έλεγε αυτά προσωπικά, τα έλεγε ως εκπρόσωπος της Κυβέρνησης.

Σε γραπτή ερώτηση που είχαμε καταθέσει στις 13-2-2025, έχει απαντήσει το Υπουργείο και λέει μέσα ξεκάθαρα: «Η αναφερόμενη σοβαρή απειλή για την υγεία, το περιβάλλον και την οικονομία του νησιού δεν αποδεικνύεται. Αναφορικά με τις οικονομικές επιπτώσεις στο νησί μόνο θετικές μπορεί να είναι. Οι εικασίες περί καταστροφής που έχουν ανησυχήσει τους κατοίκους δεν επαληθεύονται από τα πραγματικά επιστημονικά, τεχνολογικά και οικονομικά δεδομένα».

Αυτό δείχνει μια κατεύθυνση ενός Υπουργείου και μιας Κυβέρνησης που είναι σταθερή και που έχει κατασταλάξει στο τι θέλει να κάνει. Καταλαβαίνω ότι βρήκατε απέναντί σας -και ευτυχώς- πολύ μεγάλες αντιστάσεις στη Χίο. Λέω ευτυχώς γιατί οι άνθρωποι αυτοί προστατεύουν τον τόπο τους και οικονομικά και περιβαλλοντικά.

Δεν μπορούμε επειδή χρειάζεται σήμερα η στρατιωτική βιομηχανία το αντιμόνιο να πούμε ότι θα καταστρέψουμε την Χίο και θα καταστρέψουμε τη μαστίχα και θα καταστρέψουμε το περιβάλλον. Και δεν γίνεται να συγκρίνετε τη Χίο με τους Μολάους. Δεν είναι το ίδιο μια εξορυκτική διαδικασία σε ένα νησί με μια εξορυκτική διαδικασία στην ηπειρωτική χώρα, και ειδικά στο συγκεκριμένο νησί με τα χαρακτηριστικά που έχει. Άρα, ξαναλέω ότι υπάρχει εδώ μια τρομακτική αντίφαση σε αυτά που λέτε εσείς και που έλεγε η προηγούμενη ηγεσία.

Θα ήθελα να σας ρωτήσω το εξής. Υπάρχει έστω ένας σύλλογος που να στηρίζει την προοπτική εξόρυξης αντιμονίου; Υπάρχει κάποιος σύλλογος ή κάποιος φορέας; Διότι δεν υπάρχει ούτε ένας αυτή τη στιγμή στη Χίο. Εκατόν δεκαεπτά φορείς και σύλλογοι έχουν βγει «κατά», όπως ο Ιατρικός Σύλλογος, το Τεχνικό Επιμελητήριο, οι μαστιχοπαραγωγοί.

Εδώ προκύπτει ένα πολύ απλό ερώτημα. Ποιος ξέρει καλύτερα το καλό του τόπου; Το ξέρει η Κυβέρνηση; Το γνωρίζετε εσείς; Το γνωρίζει η κυρία Σδούκου; Ή το γνωρίζει καλύτερα ο Ιατρικός Σύλλογος, οι μαστιχοπαραγωγοί, το Τεχνικό Επιμελητήριο; Δεν σας προβληματίζει ότι δεν υπάρχει ούτε ένας σύλλογος στη Χίο που να στηρίζει αυτή την προοπτική;

Επιτρέψτε μου να πω ότι ο τρόπος με τον οποίο λειτουργεί αυτή τη στιγμή η Κυβέρνηση, δείχνει λίγο μια αποικιοκρατική αντίληψη του τύπου: δεν με ενδιαφέρει τι λέει η τοπική κοινωνία. Εννοώ καθολικά τι λέει η τοπική κοινωνία και όχι κάποιοι, ή οι μειοψηφίες και τα λοιπά. Εκτός και αν μου πείτε ότι ο Ιατρικός Σύλλογος, το Τεχνικό Επιμελητήριο και οι μαστιχοπαραγωγοί, μαζί με άλλους εκατόν τέσσερις φορείς και συλλόγους, είναι μειοψηφία, και την πλειοψηφία –ξέρω εγώ!- την εκφράζει ο κ. Μηταράκης. Μου φαίνεται λίγο παράξενο.

Αυτό που κάνετε δείχνει μια αποικιοκρατική αντίληψη για το πώς θα προχωρήσετε και το πώς θέλετε να προχωρήσετε στο νησί. Καταλαβαίνω ότι σε αυτά δεν θα συμφωνήσουμε. Επιτρέψτε να πω ότι θα τα φάτε τα μούτρα σας στη Χίο. Το κίνημα θα κερδίσει στη Χίο. Εμείς -και όχι μόνο εμείς- και άλλες πολιτικές δυνάμεις θα στηρίξουμε τον αγώνα αυτών των ανθρώπων γιατί είναι δίκαιος.

Όμως, θα ήθελα, άμα μπορείτε, να απαντήσετε λίγο πιο συγκεκριμένα ως προς το χρονοδιάγραμμα. Είναι μια τεχνική ερώτηση. Δεν μπαίνει στις επιμέρους διαφωνίες που έχουμε. Εμείς θεωρούμε ότι επί της αρχής η συζήτηση για εξόρυξη αντιμονίου στη Χίο πρέπει να κλείσει. Έχετε άλλη κατεύθυνση και θα κριθεί και θα παρέμβει και η τοπική κοινωνία. Αλλά θα ήθελα να γίνετε λίγο πιο συγκεκριμένος ως προς τα ζητήματα του χρονοδιαγράμματος που είναι ένα τεχνικό ζήτημα ως προς την απάντηση. Προφανώς και έχει πολύ συγκεκριμένα αποτελέσματα, αλλά πρέπει και η τοπική κοινωνία να γνωρίζει ακριβώς πού βρίσκεται σήμερα αυτή η διαδικασία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βουλευτά, επειδή βάλατε πάρα πολλά θέματα στο τραπέζι, ας τα πάρουμε λίγο ένα ένα τα ερωτήματα. Υπάρχουν ερωτήματα τα οποία μπορούν να απαντηθούν σήμερα και υπάρχουν ερωτήματα τα οποία μπορούν να απαντηθούν μόνο αφού γίνει κάποια έρευνα.

Το να σας πω χωρίς να ξέρω πού είναι ακριβώς το αντιμόνιο, σε τι βάθος είναι, τι περιεκτικότητα έχει, αν είναι αξιοποιήσιμο, αν είναι τόσο, αν είναι τόσο και αν είναι τόσο, πώς μπορώ να μιλήσω για τις περιβαλλοντικές επιπτώσεις με ακρίβεια μιας διαδικασίας την οποία, μέχρι να την ερευνήσω, δεν ξέρω τι μορφή θα έχει; Άρα, έχουμε μια ουσιαστική διαφορά στο τι ελπίζουμε να απαντήσουμε σήμερα.

Εσείς προσπαθήσατε να θέσετε μια σειρά από ερωτήματα, τα οποία μπορούν να απαντηθούν μόνο αφού κάνουμε την έρευνα. Και εσείς λέτε ότι επειδή δεν έχουμε τις απαντήσεις σε αυτά τα ερωτήματα, να μην κάνουμε την έρευνα. Σεβαστό και κατανοητό. Λέτε να μην κάνουμε εξορύξεις και να μην κάνουμε εκμετάλλευση των πόρων που έχει η χώρα. Είναι μια κατανοητή θέση, ok!

Απλά εμείς αυτό που λέμε ότι η μεταλλευτική δραστηριότητα υπάρχει στη χώρα σε εκατοντάδες σημεία της. Είναι κάτι που ξέρουμε, που κάνουμε, υπάρχει ένα ρυθμιστικό πλαίσιο, γίνεται με ασφάλεια, γίνεται με σεβασμό στο περιβάλλον. Δεν είναι κάτι που προσπαθούμε να κάνουμε, που δεν έχει ξανακάνει η χώρα και που δεν έχει εμπειρία η χώρα με τέτοιου είδους δραστηριότητες. Οπότε, εμείς τι λέμε;

Λέμε ότι υπάρχουν κάποια αντικειμενικά στοιχεία τα οποία ξέρουμε: τι σημαίνουν οι εξορύξεις, τι επιπτώσεις έχουν, τι ρυθμιστικό πλαίσιο έχουμε σήμερα, τι μέτρα έχουμε για την ασφάλεια, για τη δημόσια υγεία, που δεν είχαμε πριν από τριάντα, σαράντα, πενήντα και εξήντα χρόνια. Αυτά τα πράγματα τα ξέρουμε. Το τι ακριβώς και με ποια μορφή ακριβώς θα γίνει η εκμετάλλευση, αν είναι εκμεταλλεύσιμα τα κοιτάσματα στη Χίο, δεν μπορούμε να το ξέρουμε.

Και σήμερα είμαστε στη διαδικασία όπου έχουμε έναν διαγωνισμό, έχουμε κάνει στη διαδικασία του διαγωνισμού δημόσια διαβούλευση με τους φορείς του νησιού. Καταλαβαίνουμε ότι σε οποιαδήποτε διαδικασία προφανώς υπάρχουν κάποιοι άνθρωποι που στηρίζουν και κάποιοι άνθρωποι που εναντιώνονται και κάποιοι άνθρωποι που έχουν εύλογα ερωτήματα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Υπάρχει ένας σύλλογος;

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Να τα πάρουμε ένα ένα.

Εμείς θέλουμε να απαντήσουμε στα εύλογα ερωτήματα των ενδιαφερομένων. Αλλά να έχουμε υπόψη μας ότι κάποια ερωτήματα δεν μπορούμε να τα απαντήσουμε μέχρι να γίνει η έρευνα. Άρα, εκεί είμαστε. Για να απαντήσουμε αυτά τα ερωτήματα, πρέπει να ξέρουμε τι έχουμε. Αν λέτε ότι δεν μπορούμε να κάνουμε έρευνα, μέχρι να απαντήσουμε τα ερωτήματα, εκεί δεν μπορούμε να κάνουμε κάτι. Είτε θα κάνουμε την έρευνα για να καταλάβουμε τι έχουμε και που έχουμε…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Χρονοδιάγραμμα θα μου πείτε;

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Είναι μια έρευνα η οποία δεν έχει τις αρνητικές επιπτώσεις τις οποίες περιγράψατε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ούτε αυτό μπορείτε να μου απαντήσετε!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, αφήστε τον Υφυπουργό να ολοκληρώσει.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Η έρευνα θα απαντήσει στα ερωτήματα του πού θα γίνει, τι θα γίνει, αν θα γίνει, με ποια μορφή θα γίνει, και πώς θα διασφαλίσουμε τη δημόσια υγεία.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, το χρονοδιάγραμμα της έρευνας σας ρωτάω.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Ο διαγωνισμός είναι σε εξέλιξη και οι προτάσεις είναι σε αξιολόγηση. Και όταν υπάρχει ένα τελικό αποτέλεσμα, θα καταλήξει και ο διαγωνισμός.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Πριν συνεχίσουμε, να κάνω ορισμένες ανακοινώσεις.

Η τρίτη με αριθμό 1005/2-6-2025 επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Εσωτερικών με θέμα: «Κατεπείγοντα μέτρα και έργα για την αντισεισμική θωράκιση της Κρήτης», δεν θα συζητηθεί λόγω αναρμοδιότητας.

Η έβδομη με αριθμό 980/26-5-2025 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ» κ. Αλέξανδρου Καζαμία προς τον Υπουργό Εθνικής Οικονομίας και Οικονομικών με θέμα: «Η συνεχιζόμενη συσκότιση των διασυνδέσεων της ‘Ομάδας Αλήθειας’ με το κυβερνών κόμμα και με ιδιωτικές εταιρείες που φέρεται να εισπράττουν δημόσιο χρήμα», δεν θα συζητηθεί λόγω αναρμοδιότητας.

Η τέταρτη με αριθμό 988/27-5-2025 επίκαιρη ερώτηση δεύτερου κύκλου του Βουλευτή Σερρών της Κοινοβουλευτικής Ομάδας «ΕΛΛΗΝΙΚΗ ΛΥΣΗ» κ. Κωνσταντίνου Μπούμπα προς τον Υπουργό Εθνικής Οικονομίας και Οικονομικών με θέμα: «Προβλήματα που δημιουργούνται από τη λειτουργία του Ελαιοκομικού Μητρώου», δεν θα συζητηθεί λόγω αναρμοδιότητας.

Δεν θα συζητηθεί λόγω κωλύματος του Βουλευτή η τέταρτη με αριθμό 979/26-5-2025 επίκαιρη ερώτηση πρώτου κύκλου του Βουλευτή Έβρου της Κ.Ο. «ΕΛΛΗΝΙΚΗ ΛΥΣΗ» κ. Παράσχου Παπαδάκη προς τον Υπουργό Εσωτερικών, με θέμα: «Ανάγκη αναβάθμισης του χερσαίου συνοριακού σταθμού Κήπων στο Ν. Έβρου».

Δεν θα συζητηθούν κατόπιν συνεννόησης:

Πρώτον, η τρίτη με αριθμό 989/27-5-2025 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Ασημίνας Διγενή προς τον Υπουργό Υγείας, με θέμα: «Να μην προχωρήσει η ίδρυση νέου Χώρου Εποπτευόμενης Χρήσης (ΧΕΧ) στη βιομηχανική περιοχή του Βοτανικού».

Δεύτερον, η έβδομη με αριθμό 1007/2-6-2025 επίκαιρη ερώτηση δεύτερου κύκλου της Βουλευτού Λέσβου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Μαρίας Κομνηνάκα προς τον Υπουργό Υγείας, με θέμα: «Για την άμεση στελέχωση του Κοινοτικού Κέντρου Ψυχικής Υγείας Παιδιών και Εφήβων (ΚοιΚεΨΥΠΕ) Μυτιλήνης».

Τρίτον, η πέμπτη με αριθμό 997/30-5-2025 επίκαιρη ερώτηση δεύτερου κύκλου της Βουλευτού Αιτωλοακαρνανίας της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Χριστίνας Σταρακά προς τον Υπουργό Υποδομών και Μεταφορών, με θέμα: «Ανάκληση ένταξης του οδικού άξονα Λαμία - Καρπενήσι - Αγρίνιο - Αστακός από το Τομεακό Πρόγραμμα Ανάπτυξης, καθυστερήσεις στη μελέτη του τμήματος Αγρίνιο - Άγιος Βλάσης και στη σύνδεση Αγρινίου με Ιόνια Οδό».

Τέταρτον, η πρώτη με αριθμό 3738/26-2-2025 ερώτηση του κύκλου των αναφορών-ερωτήσεων του Βουλευτή Ροδόπης της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Ιλχάν Αχμέτ προς την Υπουργό Παιδείας, Θρησκευμάτων και Αθλητισμού, με θέμα: «Καταλληλότητα τίτλου σπουδών προκειμένου για την άσκηση επαγγελματικών δραστηριοτήτων - Δυνατότητα ενεργοποίησης δικαιωμάτων ΠΔ 112/12».

Πέμπτον, η πρώτη με αριθμό 982/26-5-2025 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Παύλου Χρηστίδη προς την Υπουργό Εργασίας και Κοινωνικής Ασφάλισης, με θέμα: «Καθυστέρηση υπογραφής τροποποιητικής ΚΥΑ και μετατροπή των συμβάσεων πρώην εργαζομένων των Ναυπηγείων Σκαραμαγκά σε συμβάσεις εργασίας αορίστου χρόνου».

Έκτον, η δεύτερη με αριθμό 983/26-5-2025 επίκαιρη ερώτηση πρώτου κύκλου της Δ΄ Αντιπροέδρου της Βουλής και Βουλευτού Άρτας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κυρίας Όλγας Γεροβασίλη προς τον Υπουργό Περιβάλλοντος και Ενέργειας, με θέμα: «Αντί για Open Mall, στην Άρτα μόνο ‘‘Open Holes’’».

Έβδομον, η έκτη με αριθμό 992/28-5-2025 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Περιβάλλοντος και Ενέργειας, με θέμα: «Παραμένει το πρόβλημα της ύδρευσης στην Κέρκυρα».

Όγδοον, η πρώτη με αριθμό 987/27-5-2025 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κυρίας Κωνσταντίνας Γιαννακοπούλου προς τον Υπουργό Μετανάστευσης και Ασύλου, με θέμα: «Ελλείψεις σε εργατικό δυναμικό και μεταναστευτική πολιτική».

Ένατον, η έκτη με αριθμό 994/28-5-2025 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Κ.Ο. «ΝΙΚΗ» κ. Νικολάου Βρεττού προς τον Υπουργό Μετανάστευσης και Ασύλου, με θέμα: «Διαχείριση μεταναστευτικών ροών στην Κρήτη, τη Γαύδο και απελάσεις».

Δέκατον, η όγδοη με αριθμό 998/30-5-2025 επίκαιρη ερώτηση πρώτου κύκλου του Ανεξάρτητου Βουλευτή Επικρατείας κ. Ευάγγελου Αποστολάκη προς τον Υπουργό Μετανάστευσης και Ασύλου, με θέμα: «Διαχείριση μεταναστευτικών και προσφυγικών ροών στην Κρήτη».

Θα συνεχίσουμε τώρα με την τρίτη με αριθμό 4465/3-4-2025 ερώτηση του κύκλου των αναφορών-ερωτήσεων της Βουλευτού Φλώρινας της Κ.Ο. «ΝΕΑ ΑΡΙΣΤΕΡΑ» κυρίας Θεοπίστης Πέρκα προς τον Υπουργό Περιβάλλοντος και Ενέργειας,με θέμα: «Να ανασταλούν και επανεξεταστούν οι άδειες αιολικών έργων που έχουν καταχραστεί τον θεσμό των Ενεργειακών Κοινοτήτων στα Ακαρνανικά Όρη».

Κυρία συνάδελφε, έχετε τον λόγο για την πρωτολογία σας για δύο λεπτά.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, σήμερα είμαστε εδώ για να συζητήσουμε ένα θέμα που για μας έχει πολύ μεγάλη βαρύτητα, για τις Ενεργειακές Κοινότητες. Όπως ξέρετε, οι Ενεργειακές Κοινότητες εισήχθησαν στο ελληνικό δίκαιο με τον ν. 4513/2018, έναν πρωτοποριακό νόμο που είχε σκοπό να προωθήσει και την ενεργειακή δημοκρατία με την ενεργή συμμετοχή των πολιτών σε αυτόν τον τεράστιο μετασχηματισμό της ενεργειακής μετάβασης προς καθαρές μορφές ενέργειας.

Πιθανόν υπήρχαν κάποια λάθη, κάποιες δικλείδες, για να μην μπορέσουν να υπονομευτούν σε αυτόν τον νόμο, να μην υπάρχει δηλαδή η δυνατότητα κατάχρησης. Θα μπορούσαν όλα αυτά βεβαίως σημειακά να διορθωθούν. Ο νόμος ήταν το πρώτο βήμα.

Σήμερα όμως συζητάμε για μια περίπτωση καταφανούς κατάχρησης αυτού του τόσο σημαντικού θεσμού από εταιρείες που προσπαθούν να παρουσιαστούν σαν να είναι Ενεργειακές Κοινότητες.

Ειδικότερα, όπως αναφέρουν σε κοινή δήλωσή τους είκοσι δύο Μη Κυβερνητικές Οργανώσεις, ζητούν να διευκρινιστεί η νομιμότητα της αδειοδότησης δεκαπέντε αιολικών σταθμών στα Ακαρνανικά Όρη που, ενώ παρουσιάζονται ως έργα Ενεργειακών Κοινοτήτων και επωφελήθηκαν βεβαίως της ευνοϊκής μεταχείρισης, στην πραγματικότητα βρίσκονται υπό τη διοίκηση και διαχείριση μιας μεγάλης κυπριακής εταιρείας.

Ο ν. 4513/2018 ξέρουμε ότι δεν επιτρέπει σε φυσικά ή νομικά πρόσωπα να είναι μέλη ταυτόχρονα σε δύο ή περισσότερες Ενεργειακές Κοινότητες που δραστηριοποιούνται στην ίδια περιοχή για να αποφεύγονται προφανώς μεθοδεύσεις, συσσώρευση, κ.λπ..

Στη συγκεκριμένη περίπτωση με τους δεκαπέντε αιολικούς σταθμούς στα Ακαρνανικά Όρη το νομικό αυτό κώλυμα παρακάμφθηκε. Πολύ έξυπνο και πολύ πονηρό!

Τα έξι αυτά άτομα εμφανίζονται στη σύνθεση της κάθε ενεργειακής κοινότητας, όχι ως φυσικά πρόσωπα, αλλά ως νόμιμοι εκπρόσωποι διαφορετικών νομικών προσώπων, μονοπρόσωπων ιδιωτικών κεφαλαιουχικών εταιρειών, ΜΙΚΕ. Δηλαδή, καθένα από τα έξι πρόσωπα που απαρτίζουν το διοικητικό συμβούλιο της κάθε Ενεργειακής Κοινότητας εκπροσωπεί μια διαφορετική ΜΙΚΕ σε κάθε Ενεργειακή Κοινότητα.

Βρήκαμε τα πρακτικά των δήθεν ενεργειακών κοινοτήτων. Θέλω να αναφέρω χαρακτηριστικά ότι και οι τέσσερις δήθεν Ενεργειακές Κοινότητες έκαναν γενική συνέλευση την ίδια ακριβώς ημερομηνία, στις 31.1.2025, και μάλιστα την ίδια ώρα, στις 12 το μεσημέρι. Αυτό είναι μια τρομερή σύμπτωση. Φαντάζομαι ότι το ίδιο αντιλαμβάνεστε κι εσείς. Έχουμε δε και τους ίδιους τους εκπροσώπους των εκάστοτε νομικών προσώπων, όπως είπα, για να ξεπεραστεί το νομικό κώλυμα.

Υπάρχουν και τα ονόματα: Χαρίκλεια Μπεθάνη, Τζέιμς Μπεθάνης, Μπεθάνης Κλεάνθης, Ιωάννης Μπεθάνης, Φώτιος Κασέκας και Βαρβάρα Νομικού. Αυτοί οι άνθρωποι είναι στα διοικητικά συμβούλια της δήθεν Ενεργειακής Κοινότητας Λεβάντες, της δήθεν Ενεργειακής Κοινότητας Σκυρών, της δήθεν Ενεργειακής Κοινότητας Εύρος και της δήθεν Ενεργειακής Κοινότητας Ζέφυρος. Τρομερές συμπτώσεις!

Όπως καταγγέλλει η Ελληνική Ορνιθολογική Εταιρεία, μετά από έρευνα που έκανε στο ΓΕΜΗ, διαπίστωσε ότι στις πάνω από σαράντα δύο μονοπρόσωπες ιδιωτικές κεφαλαιουχικές εταιρίες –επτά οι ενεργειακές κοινότητες επί έξι ΜΙΚΕ- που συμμετέχουν στις δήθεν Ενεργειακές Κοινότητες βρίσκεται ως μοναδικός εταίρος με ποσοστό 100% η κυπριακή εταιρεία AIMS32 Corporation Limited.

Εν ολίγοις, η εταιρεία αυτή ελέγχει απόλυτα την διοίκηση των Ενεργειακών Κοινοτήτων και τη διαχείριση των έργων τους, δηλαδή δεκαπέντε από τους δεκαέξι αδειοδοτημένους αιολικούς σταθμούς στα Ακαρνανικά Όρη.

Θέλουμε να μας πείτε αν έχετε διερευνήσει αυτές τις καταγγελίες και αν το Υπουργείο Περιβάλλοντος και Ενέργειας σκοπεύει να τις ανακαλέσει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Πέρκα.

Κύριε Υφυπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ για την ερώτησή σας, κυρία Βουλευτή.

Τα στοιχεία που παραθέσατε μας προβληματίζουν και εμάς. Οι Ενεργειακές Κοινότητες, όπως είπατε, είναι ένας θεσμός που δίνει συγκεκριμένα προνόμια και προφανώς έχει και υποχρεώσεις με τα προνόμια αυτά. Και όταν βλέπουμε αυτά τα στοιχεία, όντως μας προβληματίζουν.

Αυτή τη στιγμή έχει γίνει μια καταγγελία στη Ρυθμιστική Αρχή, η οποία εξετάζει τα στοιχεία. Εμείς θέλουμε να δούμε τον έλεγχο που θα κάνει η Ρυθμιστική Αρχή, τι πόρισμα θα βγάλει, σε τι συμπέρασμα θα καταλήξει. Αυτή έχει την ικανότητα να δει σε βάθος και να καταλαμβάνει ακριβώς τι έχει γίνει στη συγκεκριμένη περίπτωση.

Εμείς δεσμευόμαστε ότι θα εφαρμόσουμε τον νόμο και θα εφαρμόσουμε το σωστό. Και όπως είπατε και εσείς, είναι ένας θεσμός που, όπως και άλλοι θεσμοί, στον δρόμο τους βρίσκονται κενά. Και όταν βρίσκονται αυτά τα κενά, η πρόθεσή μας πρέπει να είναι πάντα να τα κλείνουμε αυτά τα κενά.

Οπότε, εμείς θα περιμένουμε να δούμε το πόρισμα για να καταλάβουμε ακριβώς τι θα μας μεταβιβάσει η Ρυθμιστική Αρχή και θα πορευτούμε ανάλογα.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρία Πέρκα, έχετε τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Υπουργέ, δεν νομίζω ότι χρειάζεται τόσο σε βάθος. Αν μπόρεσε η Ορνιθολογική και εμείς να βρούμε στοιχεία, νομίζω ότι είναι απλό.

Οποιαδήποτε αδράνεια γι’ αυτό το θέμα στέλνει ένα μήνυμα ότι τέτοιου είδους πρακτικές δεν είναι απλά αποδεκτές, αλλά επιβραβεύονται κιόλας. Δηλαδή, εγώ θεωρώ ότι έχετε αργήσει ήδη. Υπάρχουν στοιχεία, υπάρχουν καταγγελίες.

Μαθαίνουμε δυστυχώς ότι η ίδια κυπριακή εταιρεία έχει κάνει ανάλογα κόλπα και αλλού, πάλι με τον θεσμό των ενεργειακών κοινοτήτων. Περιμένουμε βέβαια την εξέλιξη της έρευνας.

Θα χρειαστεί ίσως να επανέλθουμε, οπότε εκτός από τη διερεύνηση και την ανάκληση των αδειών για τα αιολικά εν προκειμένω έργα που συζητάμε σήμερα, σας ζητάμε να προχωρήσετε άμεσα σε σχετική νομοθετική ρύθμιση, η οποία θα διασφαλίζει ότι δεν μπορεί από εδώ και πέρα να γίνεται καταστρατήγηση των σχετικών νομοθετικών προβλέψεων για τις ενεργειακές κοινότητες. Νομίζω ότι αυτό που πρέπει να κάνει το Υπουργείο σας αμέσως είναι ακριβώς αυτό.

Θα πάω σ’ ένα επιπλέον ιδιαιτέρως σημαντικό σκέλος αυτής της υπόθεσης που αφορά στην περιβαλλοντική αδειοδότηση των εν λόγω έργων. Η διαχείριση όλων των έργων ουσιαστικά από μία και μόνη εταιρεία, δεδομένου μάλιστα ότι όλες οι διαδικασίες με τις οποίες έγιναν οι αιτήσεις για την αδειοδότηση και πολύ περισσότερο οι αλλαγές στη διοίκηση ήταν χρονικά συντονισμένες και για τις επτά ενεργειακές κοινότητες, αναιρεί αυτόματα το επιχείρημα ότι οι ενεργειακές κοινότητες είναι νομικά πρόσωπα με ανεξάρτητη επιχειρηματική δραστηριότητα. Επομένως, οι δεκαπέντε μικροί αιολικοί σταθμοί κατηγορίας Β αποτελούν πλέον και de facto έναν αιολικό σταθμό κατηγορίας Α1 και η περιβαλλοντική τους αδειοδότηση δεν μπορεί παρά να ανακληθεί, αφού δεν εξετάστηκαν ως ενιαίο έργο.

Επομένως, θα επανεξεταστεί η περιβαλλοντική αδειοδότηση των εν λόγω αιολικών έργων; Επειδή πρόκειται στην ουσία για κατάτμηση έργου, θέλουμε εγγράφως την άποψη της Διεύθυνσης Περιβαλλοντικών Αδειοδοτήσεων, της ΔΙΠΑ, για το ζήτημα της περιβαλλοντικής αδειοδότησης του ενιαίου ουσιαστικά έργου και θα θέλαμε αυτό, αν είναι δυνατό, να μας το καταθέσετε. Σε διαφορετική περίπτωση, θα επανέλθουμε κοινοβουλευτικά.

Πριν απ’ αυτό, θέλω να καταθέσω στα Πρακτικά αυτά τα στοιχεία που έχουμε βρει για τις ενεργειακές κοινότητες και το ωραίο κόλπο.

(Στο σημείο αυτό η Βουλευτής κ. Θεοπίστη (Πέτη) Πέρκα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συζητάμε τώρα για την καταστρατήγηση του πνεύματος των ενεργειακών κοινοτήτων, αλλά θα πρέπει να σας επισημάνω ότι και η ίδια η Κυβέρνηση της Νέας Δημοκρατίας το έχει κάνει. Πώς το έχει κάνει; Με το Πρόγραμμα «Απόλλων». Τι έχει κάνει; Αντί να στηρίξει με χρηματοδότηση από το Ταμείο Ανάκαμψης και Ανθεκτικότητας τους δήμους, ώστε να κάνουν τα δικά τους έργα παραγωγής καθαρής ενέργειας, τους προτρέπει, θέλει να συναφθούν συμβάσεις στην ουσία μεταξύ δήμων και ιδιωτών που έχουν δικά τους έργα.

Όπως ανέφερε και η αιτιολογική έκθεση του συγκεκριμένου νομοσχεδίου, σκοπός του Προγράμματος «Απόλλων» είναι η αξιοποίηση και όχι η περιθωριοποίηση ενός μεγάλου πλήθους έργων ΑΠΕ που αγγίζουν τα 8 gigawatt που έχουν οριστική προσφορά σύνδεσης. Το έχουμε ζήσει αυτό και στην περιοχή μου, τη Φλώρινα. Είχε έλθει η κ. Σδούκου τότε και είπε «τι ωραίο πράγμα είναι», ενώ οι δήμοι ήδη ετοιμάζονταν σε ερευνητική περιοχή να κάνουν τις δικές τους ενεργειακές κοινότητες. Ουσιαστικά βιάζονται, γιατί υπήρχαν κάποια εκατό εκατομμύρια που είχε εξαγγείλει ο κ. Σκρέκας για να κάνουν οι δήμοι ενεργειακές κοινότητες. Τελικά –λέει- αυτά τα εκατό εκατομμύρια δεν πάνε εκεί, αλλά πάνε για να συνδεθούν οι δήμοι -και να έχουν μειωμένο βέβαια ρεύμα- με έτοιμα έργα ιδιωτών. Υπάρχουν δήμοι βέβαια που αντέδρασαν, όπως οι δήμοι Χανίων και Ηρακλείου και μάλιστα έκαναν λόγο για πρόγραμμα που μονοπωλείται από ιδιώτες, εκτοπίζοντας τους δήμους που διεκδικούν ενεργειακό χώρο για τα δρομολογούμενα έργα.

Η απορρόφηση του Ταμείου φαίνεται ότι δεν πάει και πολύ καλά. Εγώ νομίζω ακόμα και τώρα –και πρέπει να το σκεφθείτε πολύ σοβαρά- ότι είναι ο μόνος τρόπος για να γίνει μια ομαλή μετάβαση που θα στηρίξουν ο κόσμος και οι τοπικές κοινωνίες, οι ενεργειακές κοινότητες. Είναι αυτό ακριβώς το εργαλείο για ενεργειακή δημοκρατία, για διάθεση του οφέλους της μετάβασης στις τοπικές κοινωνίες.

Ήταν λάθος αυτές οι επιλογές. Πρέπει να αρχίσετε να ενδιαφέρεστε περισσότερο για την κοινοτική ενέργεια, για την ενεργειακή δημοκρατία και γι’ αυτήν τη συνοχή.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Πέρκα.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Θα απαντήσω κυρίως στο αρχικό ερώτημα. Το θέμα της ενεργειακής κοινότητας γενικά, το Πρόγραμμα «Απόλλων» και το πού πάμε, με χαρά να το συζητήσουμε. Είναι κάτι που συνεχίζουμε να αξιολογούμε στο Υπουργείο για το ποιος είναι ο καλύτερος τρόπος να προχωρήσουμε μ’ αυτό το σχέδιο.

Για το ερώτημα για το οποίο ήλθαμε εδώ πέρα να συζητήσουμε, επαναλαμβάνω την αρχική μου τοποθέτηση. Να δούμε πού θα καταλήξει η Ρυθμιστική Αρχή, να δούμε ποιο είναι το κενό και αν υπάρχει κενό, βεβαίως θα συζητήσουμε τον καλύτερο τρόπο για να το κλείσουμε.

Σας ευχαριστώ πολύ.

**ΘΕΟΠΙΣΤΗ (ΠΕΤΗ) ΠΕΡΚΑ:** Σίγουρα υπάρχει κενό, κύριε Υπουργέ. Φάνηκε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Θα συζητηθεί η δεύτερη με αριθμό 986/27-5-2025 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Μιλτιάδη Ζαμπάρα προς τον Υπουργό Εθνικής Οικονομίας και Οικονομικών με θέμα: «Σχέδιο εκποίησης της «Ελληνικές Αλυκές Α.Ε.» - Στο σφυρί ένας στρατηγικός δημόσιος πόρος με τεράστια περιβαλλοντική και τοπική σημασία».

Θα απαντήσει ο Υφυπουργός Εθνικής Οικονομίας και Οικονομικών κ. Κώτσηρας.

Κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Βλέπετε, κύριε Υπουργέ, για θέματα που αφορούν την ανάπτυξη και την οικονομία είμαστε σε μόνιμη βάση εδώ εμείς, αλλά κι εσείς για να απαντήσετε για τόσο σημαντικά ζητήματα που αφορούν και τις τοπικές κοινωνίες.

Πάμε λοιπόν στο προκείμενο. Οι «Ελληνικές Αλυκές Α.Ε.» είναι μια κερδοφόρα εταιρεία που περιλαμβάνει οκτώ εταιρείες του Υπερταμείου, αλλά βάσει του πρόσφατου νόμου Χατζηδάκη θα λειτουργούν από εδώ και στο εξής σ’ ένα πλαίσιο που δεν περιλαμβάνει την προστασία των εργαζομένων και του δημοσίου συμφέροντος.

Σύμφωνα λοιπόν με δημοσιεύματα, το Υπερταμείο, λειτουργώντας ως εκκαθαριστής δημόσιας περιουσίας, σχεδιάζει την πώληση του πλειοψηφικού πακέτου των μετοχών της εταιρείας ως το 2026. Πρόκειται για μια εταιρεία που διαχειρίζεται το σύνολο της βιομηχανικής κλίμακας αλυκών της χώρας, μεταξύ αυτών και τη μεγαλύτερη που είναι στο Μεσολόγγι, η οποία είναι ένας πόρος στρατηγικής σημασίας τόσο για την παραγωγή άλατος όσο και για την προστασία μοναδικών υγροτοπικών συστημάτων ενταγμένων και στο δίκτυο NATURA 2000 και στη Συνθήκη Ramsar.

Οι «Ελληνικές Αλυκές» λοιπόν δεν είναι απλώς μια δημόσια επιχείρηση, αλλά είναι ταυτισμένες με την ταυτότητα και με την οικονομία του Μεσολογγίου, φέρουν τοπική συμμετοχή και αποδοχή και η πρόθεση της πώλησής τους εγείρει ένα μείζον πολιτικό ζήτημα και ένα μείζον κοινωνικό ζήτημα.

Ερωτώ, κύριε Υπουργέ, ποιο δημόσιο συμφέρον υπηρετείται όταν κρίσιμες υποδομές και φυσικοί πόροι παραδίδονται σε ιδιώτες, χωρίς κανέναν δημόσιο έλεγχο. Στην ερώτηση που σας κατέθεσα περιμένω μια συγκεκριμένη απάντηση αναφορικά με την ενδεχόμενη δυνητική πώληση των αλυκών. Έχει να κάνει με την πρόθεση της Κυβέρνησης -εάν υπάρχει πρόθεση της Κυβέρνησης- να σταματήσει την εκποίηση ενός στρατηγικού δημόσιου πόρου με τεράστια παραγωγική και περιβαλλοντική αξία. Με ποιον τρόπο η Κυβέρνηση θα διασφαλίσει τα συμφέροντα του δημοσίου του Δήμου Μεσολογγίου που έχει ένα 12% στις μετοχές της εταιρείας και της τοπικής κοινωνίας;

Επίσης, ερωτώ αν υπάρχει κάποια μελέτη των επιπτώσεων από μια ενδεχόμενη ιδιοκτησιακή αλλαγή σε σχέση με τις θέσεις εργασίας, την τοπική οικονομία και το οικοσύστημα των αλυκών, γιατί δεν πρέπει να ξεχνάμε και την περιβαλλοντική διάσταση και την περιβαλλοντική πτυχή των αλυκών.

Τέλος, ερωτώ εάν θα διασφαλιστεί ρητά η παραμονή της εταιρείας υπό δημόσιο έλεγχο ή αν σκοπεύετε, όπως είπα και προηγουμένως, να την παραδώσετε, όπως και τόσα άλλα, σε «επενδυτές» -εντός πολλών εισαγωγικών- που έχουν ως μοναδικό κριτήριο το πρόσκαιρο όφελος.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, προφανώς η Κυβέρνηση είναι εδώ για να απαντάει στο πλαίσιο του κοινοβουλευτικού ελέγχου και προφανώς και αυτή η νέα «σκηνοθετική» αλλαγή σήμερα λόγω του τεχνικού προβλήματος έχει και αυτή ένα αυτοτελές ενδιαφέρον.

Σε σχέση με το θέμα που θέτετε, είναι δεδομένο ότι η Κυβέρνηση αντιμετωπίζει με απόλυτη σοβαρότητα, θεσμική ευθύνη και προσήλωση το δημόσιο συμφέρον.

«Ελληνικές Αλυκές Α.Ε.» είναι μια εταιρεία που ιδρύθηκε το 1988 με στόχο την οικονομική εξυγίανση των βιώσιμων αλυκών της χώρας και με ιδιαίτερη σημασία προφανώς στην ανάπτυξη των τοπικών κοινωνιών, την παραγωγή αλατιού και την προστασία σημαντικών οικοσυστημάτων.

Επίσης, όπως πολύ καλά γνωρίζετε, η μεταφορά, η ένταξη στο χαρτοφυλάκιο του Υπερταμείου έγινε με τον ν.4389/2016 και η αποκλειστική αρμοδιότητα για τη διαχείριση, αξιοποίηση της περιουσίας της εταιρείας ανήκει στο Υπερταμείο και στο Διοικητικό Συμβούλιο αυτού.

Είναι γεγονός επίσης –το ανέφερε και ο Υπουργός κ. Πιερρακάκης στην πρόσφατη επίσκεψή του στο Υπερταμείο- ότι προφανώς και διερευνώνται τρόποι προσέλκυσης επενδυτικών κεφαλαίων, τεχνογνωσίας από στρατηγικό επενδυτή ή κοινοπραξία επενδυτών που θα επιλεγούν προφανώς μέσω διεθνούς διαγωνιστικής διαδικασίας και που θα συμβάλουν καθοριστικά στην ανάπτυξη της εταιρείας «Ελληνικές Αλυκές Α.Ε.», στην αύξηση της αξίας της, στο όφελος του ελληνικού δημοσίου και των τοπικών κοινωνιών κατ’ επέκταση.

Αυτή η διαδικασία, αυτή η διερεύνηση, προς το παρόν προφανώς είναι σε ένα στάδιο πιο πρώιμο. Οι επιμέρους πτυχές τής τυχόν διαδικασίας αξιοποίησης και της συμμετοχής του Υπερταμείου στην εταιρεία οι επιπτώσεις της παράλληλα θα εξεταστούν και θα αξιολογηθούν εν ευθέτω χρόνω.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Σε κάθε περίπτωση, επειδή αναφερθήκατε και σε ένα αναγκαίο πλαίσιο προστασίας που πρέπει να υφίσταται σε σχέση με τη διαχείριση των προστατευόμενων περιοχών, οι αλυκές και ειδικότερα εκείνες οι οποίες βρίσκονται εντός των προστατευόμενων περιοχών του Ευρωπαϊκού Δικτύου Natura 2000, όπως είναι οι αλυκές Μεσολογγίου, οι οποίες είναι ενταγμένες στο Ευρωπαϊκό Δίκτυο Natura ως ειδική ζώνη διατήρησης αλλά και ως ζώνη ειδικής προστασίας για την ορνιθοπανίδα. Παράλληλα υπάγονται στο προστατευτικό καθεστώς της Διεθνούς Σύμβασης Ραμσάρ για τους υγρότοπους. Προστατεύονται σαφώς και με απόλυτη καθαρότητα από την εθνική και την ρωσική νομοθεσία. Ο δε Οργανισμός Φυσικού Περιβάλλοντος και Κλιματικής Αλλαγής και οι αρμόδιες διευθύνσεις του Υπουργείου Περιβάλλοντος διασφαλίζουν ότι καμία προφανώς δραστηριότητα σε οποιοδήποτε πλαίσιο δεν θα εγκριθεί χωρίς την οποιαδήποτε θεσμική συμμόρφωση στο ως άνω πλαίσιο. Θα προηγηθεί, δηλαδή, σε οποιαδήποτε εξέλιξη αυστηρός περιβαλλοντικός έλεγχος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Είναι δεδομένο ότι η αξιολόγηση της οποιασδήποτε περίπτωσης, όπως και οι αλυκές, όπως και άλλα στοιχεία που αφορούν στο Υπερταμείο, αξιοποιούνται αυτοτελώς με γνώμονα το δημόσιο συμφέρον, την τοπική και αναπτυξιακή προοπτική και προφανέστατα τις περιβαλλοντικές δεσμεύσεις της χώρας και το υφιστάμενο πλαίσιο. Οπότε νομίζω ότι τα δεδομένα είναι σαφή, είναι ασφαλή και προοπτικά στο μέλλον θα αξιολογηθούν εν τω συνόλω τους.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κύριε συνάδελφε, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, αντιλαμβάνομαι από την απάντησή σας αυτό που πίστευα εξαρχής, αυτό που πίστευα και πριν κάνω αυτήν την ερώτηση, όχι μόνο σε σχέση με τα δημοσιεύματα, αλλά -όπως είπατε και εσείς- σε σχέση με τη στοχοθεσία του Υπουργείου να βρει «στρατηγικούς» επενδυτές, εκχωρώντας όμως σημαντικές εταιρείες του δημοσίου και μάλιστα εταιρείες που εμφανίζονται κερδοφόρες. Αυτό προφανώς είναι ένα ερώτημα. Πώς γίνεται μια εταιρεία που εμφανίζει κέρδη να μπαίνει στην κουβέντα, να μπαίνει στη συζήτηση εκποίησης ενός μεγάλου μέρους των μετοχών της;

Εγώ θα έλεγα, όμως, ότι και αυτό έχει μια απάντηση, γιατί είναι πολύ συνειδητός και συγκεκριμένος ο τρόπος με τον οποίο οδηγήσατε τα πράγματα ως εδώ, δηλαδή το γεγονός ότι τα τελευταία χρόνια οι ελληνικές αλυκές εμφανίζουν πτωτική πορεία σε σχέση με τις πωλήσεις, τους ισολογισμούς και τα κέρδη. Η πτωτική πορεία έχει να κάνει με μια λογική απαξίωσης, για να γίνει με πιο εύκολο τρόπο ο σχεδιασμός σας και αυτό που θέλετε να υπηρετήσατε.

Μάλιστα να σας πω και το εξής, γιατί θα πρέπει όλα αυτά να επικοινωνούνται και στους πολίτες. Πέρυσι λίγο πριν κλείσει η Βουλή για καλοκαίρι με απόφαση του Διοικητικού Συμβουλίου των Ελληνικών Αλυκών ορίστηκε ο διευθύνων σύμβουλος, ο κ. Δουμάνογλου, ως διευθύνων σύμβουλος αορίστου χρόνου. Αυτό ήταν πρωτοφανές, δεν είχε ξαναγίνει. Όλοι οι προηγούμενοι μάνατζερ, όλοι οι προηγούμενοι διευθυντές των αλυκών είχαν σύμβαση ορισμένου χρόνου και αυτό είχε μια λογική. Εσείς τον ορίσατε ισόβιο. Γιατί; Αυτό είναι πραγματικά πρωτοφανές στον χώρο των δημόσιων επιχειρήσεων. Δεν υπάρχει προηγούμενο να μετατρέπεται η θητεία ενός διευθύνοντα συμβούλου από ορισμένου σε αορίστου χρόνου. Εγώ το είχα καταγγείλει, είχα κάνει ξανά επίκαιρη ερώτηση γι’ αυτό το ζήτημα. Έχετε την αίσθηση ότι με αυτές τις αλχημείες και με αυτές τις μεθοδεύσεις θα οδηγήσετε νομοτελειακά αυτήν την κερδοφόρα -ακόμα- εταιρεία του δημοσίου σε εκποίηση.

Εγώ σας καλώ να επισκεφτείτε τις Ελληνικές Αλυκές στο Μεσολόγγι, εκεί όπου παράγεται το μεγαλύτερο μέρος του ελληνικού αλατιού. Είναι ένα διαμάντι, ένας στρατηγικός παραγωγικός φορέας, με πολύ σοβαρό κοινωνικό, οικονομικό και περιβαλλοντικό αποτύπωμα. Στηρίζει την τοπική οικονομία, αλλά εσείς το οδηγείτε σε απαξίωση και κατά την άποψή μου είναι συνειδητή αυτή.

Ενώ θα μπορούσε να αποτελεί -και κλείνω, κύριε Πρόεδρε- ένα μοντέλο βιώσιμης ανάπτυξης, τα τελευταία πέντε χρόνια, κύριε Υπουργέ -και αυτό είναι βασικό στοιχείο-, έχει χάσει αυτή η εταιρεία πέντε μεγάλους προμηθευτές και έχει μειώσει τις τιμές της κατά 7 με 10 ευρώ τον τόνο. Γι’ αυτό λέω ότι τα βήματα που ακολουθεί η εταιρεία πριν την εκποίησή της είναι στρατηγικά βήματα προς την απαξίωση, είναι συγκεκριμένα. Δεν γίνονται ως φυσικό φαινόμενο και ως μια φυσική απόρροια.

Την ίδια ώρα σε αυτήν την εταιρεία -οφείλουμε να το πούμε, να το καταγγείλουμε αυτό- δεν γίνεται κανένας έλεγχος στις προμήθειες και στις συμβάσεις και έχουν καταγγελθεί και από τους εργαζόμενους αυτά, προσλαμβάνονται στελέχη του ιδιωτικού τομέα με παχυλούς μισθούς -golden boys- και στις Ελληνικές Αλυκές και απαξιώνεται πλήρως το υφιστάμενο προσωπικό που είναι επιστημονικό προσωπικό και ιδιαιτέρως καταρτισμένο. Για να έρθετε κάποια στιγμή, να μας πείτε ότι δεδομένα η εταιρεία δεν πάει καλά και πρέπει να πουληθεί. Εφαρμόζεται με άλλα λόγια, κύριε Υπουργέ, το μοντέλο της ΔΕΗ και στις Ελληνικές Αλυκές.

Άρα, το αρχικό ερώτημα παραμένει. Για ποιον λόγο θα μπείτε στη διαδικασία να πουλήσετε αυτόν τον δημόσιο πόρο και με τι αντάλλαγμα; Προφανώς στον βωμό των ιδιωτικών συμφερόντων, αλλά εις βάρος και της τοπικής κοινωνίας και της τοπικής οικονομίας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Αν μου επιτρέπετε, κύριε συνάδελφε, σύμφωνα με το ΣτΕ το Υπερταμείο δεν είναι δημόσιο, οπότε δεν ελέγχεται και από το δημόσιο.

Κύριε Υφυπουργέ, έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, σας έθεσα στην πρωτολογία μου και το νομικό στάτους τού πώς γίνεται η διαχείριση από το Υπερταμείο και το ποιο είναι το ενδιαφέρον, ώστε να μπορέσουμε μελλοντικά με τρόπο ο οποίος θα διασφαλίζει τα συμφέροντα του ελληνικού δημοσίου, των τοπικών κοινωνιών, την ανάπτυξη της εταιρείας, αλλά και την προστασία του περιβάλλοντος και του ευρύτερου οικιστικού χώρου, συμπεριλαμβανομένης προφανώς της τοπικής κοινωνίας.

Είναι δεδομένο επίσης ότι δεν δρούμε, κύριε Πρόεδρε, κύριε συνάδελφε, εν κενώ. Γιατί άκουσα πολλές καταγγελίες από τον κύριο συνάδελφο με πολύ μεγάλη και πομπώδη -να το πω- μαξιμαλιστική λογική. Αλλά θέλει λίγο μέτρο, όταν εκπροσωπείτε το κόμμα το οποίο το 2015 μετά τις τρομακτικές και πολύ «επιτυχημένες» διαπραγματεύσεις που έγιναν, υποθήκευσε την ελληνική περιουσία για σχεδόν έναν αιώνα. Οπότε δεν δρούμε εν κενώ, δεν δρούμε σε χρόνο όπου ξεχνάμε τι έχει γίνει στο παρελθόν. Αντίθετα αυτή η Κυβέρνηση είναι αυτή η οποία προσπαθεί και με το επιτυχημένο οικονομικό μοντέλο που έχει υπάρξει τα τελευταία χρόνια, μια πολύ συνετή δημοσιονομική πολιτική, με μια τακτική μείωσης της φορολογίας, με μια τακτική που ευνοεί τις επενδύσεις στην Ελλάδα, όχι να ξεπουλήσει ή να υποθηκεύσει, όπως εσείς -τρέχοντας- προσπαθήσατε να κάνετε εκείνη την περίοδο, κάνοντας την επική διεθνή ορολογία.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Απαντήστε όμως και στο ερώτημά μου, κύριε Υπουργέ.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Απαντάω, κύριε Ζαμπάρα, αλλά πρέπει να ακούσετε το όλο πλαίσιο. Αν θέλετε να κάνουμε διάλογο, νομίζω ότι δεν είναι αυτή η διαδικασία των επίκαιρων. Αλλά πρέπει να ακούσετε. Δεν μπορείτε να έρχεστε εδώ και να μιλάτε εν κενώ. Υπάρχει μια διαδικασία.

Η κυβέρνησή σας έθεσε συγκεκριμένους όρους επί έναν αιώνα. Και είναι αυτή η Κυβέρνηση η οποία προσπαθεί και με το μοντέλο ανάπτυξης που έχει επιφέρει να διεκδικήσει το Υπερταμείο να είναι ένας καταλύτης ανάπτυξης της ελληνικής κοινωνίας, δηλαδή να δημιουργηθούν θέσεις εργασίας, να υπάρξουν επενδύσεις στη χώρα, να μεγαλώσει το ΑΕΠ, να κάνουμε πράγματα τα οποία θα ευνοήσουν την ελληνική κοινωνία και την ελληνική οικονομία. Αυτός είναι ο στόχος.

Από εκεί και πέρα, σας ξαναλέω, η οποιαδήποτε πρωτοβουλία προσέλκυσης επενδυτικών κεφαλαίων και τεχνογνωσίας από στρατηγικό επενδυτή που υπάρχει από το Υπερταμείο με το νομικό πλαίσιο που ορίζει το Υπερταμείο και οι επιμέρους πτυχές τής τυχόν διαδικασίας αξιοποίησης της συμμετοχής του Υπερταμείου στην εταιρεία θα αξιολογηθούν με τους συγκεκριμένους τρόπους που προβλέπει η νομοθεσία, πάντα προφανέστατα με γνώμονα τη διασφάλιση του δημοσίου συμφέροντος, του οικιστικού περιβάλλοντος των τοπικών κοινωνιών.

Όλο αυτό είναι ένα πλαίσιο, το οποίο αντιλαμβανόμαστε ότι γίνεται για να μπορέσει να υπάρξει ανάπτυξη και όχι να υπάρξει οποιοδήποτε «ξεπούλημα» αναφέρετε ή οποιαδήποτε διαδικασία.

Οπότε ας είμαστε ορθολογικοί στο τι ισχύει, ορθολογικοί στο τι μπορεί να γίνει και να δούμε πώς μπορούμε να φέρουμε το καλύτερο δυνατόν για την ανάπτυξη της ελληνικής οικονομίας και κοινωνίας. Τα υπόλοιπα που αφορούν στη διαδικασία που θα εφαρμόσει το Υπερταμείο σάς τα ανέφερα στην πρωτολογία, δεν θέλω να τα επαναλάβω ούτε το πώς από τις διεθνείς συμβάσεις, την εθνική νομοθεσία, τις αρμόδιες υπηρεσίες της πολιτείας θα προστατευθεί προφανέστατα σε οποιαδήποτε εξέλιξη το σημαντικό περιβαλλοντικό αποτύπωμα των Ελληνικών Αλυκών.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Ο Βουλευτής Επικρατείας κ. Χρήστος Στυλιανίδης ζητεί άδεια ολιγοήμερης απουσίας στο εξωτερικό από 12 έως 13 Ιουνίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 11.36΄ λύεται η συνεδρίαση για την Τρίτη 10 Ιουνίου 2025 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**